text:
Gishamvu: Abakuru b’imidugudu bagaragaje ubudashyikirwa bahawe ishimo
Guverineri aha impano y’ishimwe umwe mubayobozi b’imidugudu Abakuru b’imidugudu bane bitwaye neza kurusha bagenzi babo bahuje umurimo, mu tugari tune tugize Umurenge wa Gishamvu, bahawe impano More...
Ngororero: Inama njyanama yashimye uburyo akarere kesheje imihigo
Perezida w’inama njyanama (hagati) ngo ntazaraga ibibazo uzamusimbura Abagize inama njyanama y’akarere ka Ngororero bavuga ko bishimiye ndetse batewe ishema n’uburyo akarere kabo kesheje imihigo More...
Rutsiro: Abayobozi Bashashe inzobe bemerera abadepite kwesa imihigo.
Abayobozi b’akarere n’abimirenge mu karere ka Rutsiro bagaragaje imbogamizi zababuzaga kwesa imihigo bemerera abadepite kuzaza mu myanya 5 uyu mwaka. Babitangaje  kuwa 25 Nzeli 2015 ubwo itsinda More...
Gicumbi – Ba Gitifu b’imirenge bahize abandi bashyikirijwe ibihembo
Imirenge yahize indi mu kwesa imihigo mu karere ka Gicumbi yahawe ibikombe by’ishimwe kuko yakoze neza mu mihigo ya 2014-2015. Ibi bikombe babishyikirijwe n’ubuyobozi bw’akarere tariki ya 21/9/2015 More...
Nyaruguru: Barasabwa guha agaciro gahunda za leta
Abayobozi bo mu nzego z’ibanze mu karere ka Nyaruguru barasabwa gaha agaciro no gushyira mu bikorwa gahunda za . Ibi byagarutsweho n’umuyobozi w’intara y’Amajyepfo Munyantwari Alphonse More...
Kirehe: Umurenge wa Musaza niwo wa mbere mu mihigo
Abenshi mu baturage b’umurenge wa Musaza baganiye na Kigalitoday bavuga uko bakiriye iyo ntsinzi. Mu mihigo 2014/2015 mu karere ka Kirehe abaturage b’umurenge wa Musaza barishimira umwanya wa mbere More...
Ngororero: Ba mudugudu 13 bahawe ibihembo by’indashyikirwa
Abakuru b’imidugudu 13 mu mirenge 13 igize akarere ka Ngororero bahawe amagare nk’ibihembo by’indashyikirwa mu kwesa imihigo ya 2014-2015. Kuwa 04 Nzeli 2015, mu muhango wo kwishimira umwanya More...
Ngororero : Ngo igenamigambi ridateguwe neza ngo niryo rituma bimwe mu bikorwa bitagera ku ntego
Ahantu nyaburanga ku mukore wa rwabugiri naho haradindiye Bamwe mu baturage bo mu karere ka Ngororero bavuga ko kuba hari ibikorwa cyane cyane ibikorwaremezo byubakwa n’akarere bigatwara akayabo ariko ntibigere More...
Rutsiro: Umukozi utazesa imihigo bizamugiraho ingaruka-Umuyobozi w’akarere wungirije.
Mu karere ka Rutsiro hari gusuzumwa imihigo mu mirenge yose kugirango bayihutishe kuko uturere twose twitegura kuyimurikira umukuru w’igihugu mu mezi 4 ari imbere ariko ingamba zafashwe ni uko umukozi utazesa More...
Nyamasheke: Njyanama irasaba gukoresha imbaraga zikomeye mu mezi 2
Njyanama y’akarere ka Nyamasheke irasaba ko akazi gasigaye mu kwesa imihigo kakwihutishwa kugira ngo ibikorwa byahizwe bizabashe kurangira mu gihe hasigaye amezi asaga abiri kugira ngo umwaka w’ingengo More...


c: text/html

text:
Imana igukeneyeho imbuto nziza
Muzabamenyera ku mbuto zabo. Mbese hari abasoroma imizabibu ku mugenge, cyangwa imbuto z’umutini ku gitovu? Nuko muzabamenyera kumbuto zabo Matayo 7.16
Nta kintu na kimwe cyakubashisha kumenya umuntu uwo ariwe, mu mutima ntiwahagera ngo umenye ibirimo, ariko burya imbuto yera nizo zimugaragaza.
Hariho ibihingwa bibiri bigorana kubitandukanya iyo bikiri bito, ibyo bihingwa ni intobo ndetse n’intoryi, buriya iyo bikiri bito byakubera ihurizo kubitandukanya, ariko iyo bigeze mugihe cyo kwera imbuto niho ushobora kubitandukanya, buriya naho yaba umwana muto ntiwamutuma gusarura intoryi ngo azane intobo, kuko itandukaniro ryazo riba rigaragara.
Buriya ntago wabona icunga ryeze ku ndimu cyangwa indimu yeze ku icunga, ibi bivuze ko buri giti kigira imbuto zacyo.
Ibi byerekana ko imvugo ari kimwe n’ibikorwa kikaba ikindi, iyo umaze kuvuga haba hakenewe ibikorwa, buriya nubwo utavuga ibikorwa birivugira. Ntago rero bigoye kumenya umuntu wakubera urugero rwiza, hariho bamwe bajya bavuga bati” mwumve ibyo mvuga ntimurebe ibyo nkora, ugasanga imvugo ze zitandukanye n’ibikorwa, icyo gihe aba yamaze kwisobanura uwo ariwe.
Hari ubwo Imana Itegurira umuntu kwera imbuto nziza nyamara we akagwingira ntiyere, imbuto Imana yamushakagaho ntizibone, cyangwa yanazibona zikaza zitameze nk’izo yashakaga.
Dore uko Imana ivuga ku ruzabibu yateye ikarukorera byose ariko ntirwere nkuko yabishakaga.
Reka ndirimbire umukunzi wanjye indirimbo y’uruzabibu rwe. Umukunzi wanjye yari afite urutoki rw’uruzabibu ku musozi urumbuka.
Ararutabirira arurimburamo amabuye, aruteramo insina y’umuzabibu y’ubwoko bwiza cyane, arwubakamo inzu y’amatafari ndende acukuramo n’urwina. Nuko yiringira ko ruzera inzabibu, ariko rwera indibu.Yemwe mwa baturage b’i Yerusalemu mwe, namwe bagabo b’i Buyuda, nimudukize jyewe n’uruzabibu rwanjye.Ikintu nari nkwiriye gukorera uruzabibu rwanjye nasize ni ikihe, ko nari niringiye ko ruzera inzabibu, ni iki cyatumye rwera indibu?
Noneho rero reka mbabwire ibyo ngiye gukorera urutoki rwanjye. Nzasenya uruzitiro rwarwo maze rwonwe rwose, nsenye n’inkike yarwo, runyukanyukwe, kandi nzarurimbura. Ntiruzicirwa, ntiruzahingirwa, ahubwo ruzameramo imifatangwe n’amahwa, kandi nzategeka ibicu bye kurugushamo imvura, kuko urutoki rw’Uwiteka Nyiringabo ari inzu ya Isirayeli, n’Abayuda ni insina yishimiraga. Yabiringiragamo imanza zitabera, ariko abasangamo kurenganya. Yabiringiragamo gukiranuka, ariko abasangamo umuborogo.
Imana irashaka ko wera imbuto nziza, kuko nibitaba ibyo izabikora nkuko yagenje uriya muzabibu, Imana idushoboze. Abagaratiya 5:22

robotstxt: allowed

filter: keep


text:
Home > Utuntu n’utundi > Imigani y’imigenurano(IGICE CYA 5): Dukomereze ku migani migufi itangizwa na (...)
Imigani y’imigenurano(IGICE CYA 5): Dukomereze ku migani migufi itangizwa na ‘N kugeza kuri T’ maze twiyibutse tuniyungure ubumenyi
Nk’uko amateka y’ubuvanganzo nyarwanda abigaragaza, umugani ni ipfundo ry’amagambo atonze neza, Gacamigani yakagiriyemo ihame ridutoza gukora iki cyangwa se kudakora kiriya. Mbese muri make umugani ni umwanzuro w’amarenga y’intekerezo. Umugani uvuga ukuri, ariko muri kamere yawo ntabwo wo uba ari ukuri.
Tugarutse by’umwihariko ku migani migufi ariyo bakunze kwita “Imigani y’imigenurano” nubwo ivugitse mu buryo bunyarutse, irusha ibindi byose kuranga umuco rusange w’abanyarwanda. Ushaka kumenya uburezi n’uburere cyangwa imibanire y’abantu bya Kinyarwanda wabisangamo.
Imigani migufi y’ikinyarwanda ni myinshi cyane ari nayo mpamvu, mu rwego rwo kwiyungura ubumenyi no kuyibukiranya twakoze inkuru zirenze imwe aho twifashishije uwitwa Icyimaye Jean Paul washyize iyi migani kuri internet twagiye tugaruka ku migani iyi n’iyi tugendeye kuyihuriye ku nyajwi cyangwa ingombajwi imwe ziyibanziriza kugirango bigire umurongo bigenderaho.
Ubushize twari twagarutse ku migani itangizwa n’inyajwi ‘K kugeza kuri M’. Ubu rero muri iyi nkuru tugiye gukomereza kuva ku migani itangizwa na N kugeza kuri T. Twasanze nta migani y’imigenurano itangizwa na O cyo kimwe na P ari nayo mpamvu twabisimbutse, muri iyi nkuru hakaba hagaragara imigani itangizwa na N, R, S na T.
N
N’agato kava kw’iguye.
N’inyange zirapfa nkaswe ibyiyoni.
N’izibika zari amagi.
Na nyina w’undi abyara umuhungu.
Naho Miseke ndarwana.
Nari umugabo ntihabwa intebe.
Ndaguhaye iruta ndakuzirikana.
Ndakureba ukanshisha naho hasi warashize.
Ndakwanze ntijya ivamo ndagukunze.
Ni ikizi (ikizwi na) bose nk’umuravumba (nk’agacuma k’amagambo).
Nsabira nsome irutwa n’insangirano.
Nshimwe nshimwe y’umugore yamukoboye injuma.
Nshimwe y’umukobwa ikobora injuma
Nta baronkera rimwe nk’abaca imisigati.
Nta batana badatandukanye.
Nta bugabo buruta ububwa.
Nta bworo burama nkubwo ikirenge.
Nta byera ngo de.
Nta gahora gahanze.
Nta giti kibura inyoni ikigwaho.
Nta gufwa ry’umusundi rirenzwa urugo.
Nta kabura imvano.
Nta kurama kudapfa.
Nta mboro mbi yambaye ifaranga.
Nta mubi wisize.
Nta mugabo umwe.
Nta mugani uva ku busa.
Nta muheza w’ibyo isi. [w’iby’isi.]
Nta mukobwa utagira umubwira ati erecyera hino.
Nta munyagara w’inyama.
Nta mupfu w’itabi.
Nta murozi wabuze umukarabya.
Nta muteja w’imboro.
Nta muzindutsi wa cyane watashye mu mutima w’undi.
Nta mwami uba akabeba.
Nta mwami uba umugaragu (akabeba).
Nta mwami wica, hica rubanda.
Nta mwinjira ugira ijambo.
Nta mwiza wabuze inenge, na Nyirahuku agira amabinga.
Nta nkokokazi ibika isake ihari.
Nta nkuba ikubita umunyabugingo.
Nta nkumi yigaya.
Nta nkumi yigaya ikibero (itako, ubuto), n’irwaye igisebe ica inzaratsi.
Nta nyama itarya umutsima.
Nta rutugu rukura ngo rusumbe ijosi.
Ntawanga kugwa aheza.
Ntawanga kuryama ngo atarota.
Ntawanga umuruho ashyukwa.
Ntawe ubura ishyano ashyukwa.
Ntawe uhisha uwo ahishaho.
Ntawe ujya mu ishyamba ngo abure ishyano akurayo.
Ntawe unanira abamushuka ananira abamuhana.
Ntawe uneza rubanda.
Ntawe urata inkovu z’imiringa.
Ntawe uribara nk’umuto waribonye.
Ntawe urutwa yenda.
Ntawe urya inka nka nyirayo.
Ntawe urya umuntu ngo ananirwe n’urutoki.
Ntawe usesa uwo acyota.
Ntawe ushaka uko nyina yashatse.
Ntawe uta akanyaga atagahambuye.
Ntawe utinya ijoro, atinya icyo bahuriyemo.
Ntawe utinya uwo yatutse.
Ntawe utunga izo adashitura.
Ntawe uyoberwa umwibya, ahubwo ayoberwa aho amuhishe.
Ntawe uvuma iritararenga.
Ntawiheba ritararenga.
Ntawivuga nabi ameza ahari.
Ntawiyaga (ntawivuga) amabi ameza ahari.
Ntayo iyoberwa iyayo mu mwijima.
Ntayuzura nkiyali ihali.
Ntihaba bapfana iki.
Ntihaba gutunura haba Imana ikurebera.
Ntinde bankumbure yasanze baramwibagiwe.
Ntugahandwe ku rurimi ikirenge gihari.
Nubakira imisure sinishinze imilizo yazo.
Nuhigimye aba avuze.
Nuwapfuye ejo ntaririrwa.
Nuwarya imbwa yarya inzungu.
Nuwendeye nyina mu nyenga yaramenyekanye.
Nyamwanga kwumva ntiyanze kubona.
Nyamwanga yanze n’uwamuhaye inka.
Nyina w’umukungu ntabyina nabi.
Nyirakarimi kabi yatanze umurozi gupfa.
Nyiramaso yerekwa bike ibindi yirebera.
Nyirambigirambizi yiciye ururasago ku gituba rwanga kuva ati: turaturanye n’ejo nzongera.
Nyiri ibyago ibyatsi bimwima inzira.
Nyiri impare niwe umenya uko ayigobeka.
Nyiri inkota ni uyifashe akarumyo.
Nyirumupfu ni we ufata ahanuka.
Nyirumutwe munini ntarengwa n’imijugujugu.
Nyokobukwe si umuko.
Nyokorome akuruma akurora.
Nzapfa nzakira simbizi.
O
P
R
Ribara uwaribonye.
Ruliye abandi rutakwibagiwe.
Runo si u Rwanda ni urwandiko.
Rurarya ntiruhaga.
Ruza rutwara abaseka.
S
Sakindi izaba ibyara ikindi.
Sakwe sakwe irutwa na so araroga.
So aguha umugore ntamukwendera.
So ntakwanga, akwita nabi.
T
Tega amatini ngo urabona amatuba.
Tuza duturane.
Uramutse ubonye hari umugani mugufi wari uzi twibagiwe wawudusangiza unyuze mu mwanya wagenewe ibitekerezo, kimwe n’uko niba hari umugani usomye ukumva uragutunguye cyane wawusangiza abasomyi bacu, ikindi kandi haramutse hari umugani wumvise utazi icyo ushaka gusobanura nabyo wabitwandikira haba mu mwanya wagenewe ibitekerezo cyangwa se kuri e-mail: Kigalipost250@gmail.com kugirango tuzayisobanuze abakuru cyangwa abahanga mu rurimi n’umuco babidusangize.


text:
“Nimuze tujye inama”, ni ko Uwiteka avuga, “Naho ibyaha byanyu byatukura nk’umuhemba birahinduka umweru bise na shelegi, naho byatukura tukutuku birahinduka nk’ubwoya bw’intama bwera.Nimwemera mukumvira muzarya ibyiza byo mu gihugu ariko nimwanga mukagoma inkota izabarya”, kuko akanwa k’Uwiteka ari ko kabivuze.” Yesaya 1:18-20
Imana yemeza mu ijambo ryayo ko nta muntu n’umwe itababarira, nta cyaha na kimwe cyatuma iguciraho iteka keretse gutuka Mwuka wera kuko ari cyo cyaha Bibiliya igaragaza ko kitababarirwa naho ibindi byose naho byatukura tukutuku, nta cyabuza Imana kukubabarira no kukweza.
Impamvu ibitera ni uko twacumuye kubera impamvu idasobanutse yo kubura urukundo ariko nanone tugacungurwa kubw’urukundo rutagira akagero, urw’Imana data yadukunze kugera aho itwoherereza umwana wayo w’ikinege Yesu Kristo ngo aducungure tubone kubabarirwa ibyaha n’ibicumuro byacu.
Kubwo gucungurwa twaboneye mu rukundo rw’Imana yacu, twahawe ugukiranuka kubonerwa muri Yesu Kristo, iki nicyo gituma amaso y’Uwiteka ahora kubakiranutsi kuko izi neza ko yabahaye gukiranuka muri Kristo Yesu ariko ntibasha kwihanganira abakora ibibi kuko nibatihana ngo bahindukire bakizwe, nta kizayibuza kubarimbura ku munsi w’imperuka. Bibiliya iravuga iti” Kuko amaso y’Uwiteka ari ku bakiranutsi, N’amatwi ye ari ku byo basaba. Ariko igitsūre cy’Uwiteka kiri ku nkozi z’ibibi.” Niba nawe ushaka ko Uwiteka Imana akumva kandi agahora yita ku byo usaba, ukaba wumva urambiwe gukora ibibi, iki nicyo gihe cyo guhindura icyerekezo ugasanga Yesu Kristo.
Kuva iy’umunsi umenye neza ko igitsure cy’Uwiteka Imana kiri ku nkozi z’ibibi, maze ufata umwanzuro wo kuza mubakora ibyo gukiranuka. Umugabo witwa Ron Christian, yaravuze ati” nta kindi numva gikwiye kungira imbata uretse ubuzima bwo gusenga Imana Rurema” nawe rero ubwo nibwo buzima ukwiriye guhitamo kuva iy’umunsi.
Nta kigoye kirimo, usabwa gusa kwatuza akanwa kawe ko Yesu Kristo ari umwami kandi akaba n’umucunguzi w’ubugingo bwawe, ukamusaba ko ibyakera abihindura kugira ngo izina rwawe rive muyandi mazina y’inkozi z’ibibi ahubwo arishyire muyabakora ibyiza.
Ibyo byose ukabyizeza umutima wawe. Igisigaye ni ugukora ibyo gukiranuka no kugendera mu ijambo ry’Imana, maze nawe uhite witegura kuzarya ibyiza byo mu gihugu!


text:
ISOMO RYA MBERE
Igitabo cy’Intangiriro (Intg 22, 1-13.15-19)
Muri iyo minsi, 1Imana igerageza Abrahamu iramubwira iti « Abrahamu ! » Arayisubiza ati «Ndi hano.» 2Imana iti « Fata umwana wawe, umwana wawe w’ikinege ukunda, Izaki ; ujye mu karere ka Moriya. Nuhagera uzamutambeho igitambo gitwikwa, ku musozi nzakwereka.» 3Abrahamu arazinduka yasa inkwi z’igitambo gitwikwa ; ategura indogobe ye, nuko aragenda hamwe n’abagaragu be babiri na Izaki, umwana we w’umuhungu, berekeza mu karere Imana yari yamubwiye. 4Ku munsi wa gatatu Abranamu yubura amaso; aho hantu ahabonera kure. 5Maze abwira abagaragu be ati “Nimugume hano n’iyi ndogobe; jye n’umwana turabanza tugende tujye gusenga, hanyuma turahindukira tubasange.» 6Abrahamu yenda inkwi z’igitambo gitwikwa, azikorera umuhungu we Izaki ; ajyana urujyo rurimo amakara yaka, n’icyuma. Nuko bombi barajyanirana. 7Izaki abwira se Abrahamu ati « Dawe !» Undi ati « Ni ibiki, mwana wanjye? » Izaki ati « Ko mbona umuriro n’inkwi, intama yo gutamba iri hehe ? » 8Abrahamu aramusubiza ati “Imana iri burebe aho yibonera intama yo gutamba, mwana wanjye! » Nuko bombi barakomeza barajyanirana.
9Bageze aho Imana yari yaramweretse, Abrahamu ahubaka urutambiro arugerekaho inkwi, aboha umwana we Izaki, amushyira kuri urwo rutambiro hejuru y’inkwi. 10Nuko Abrahamu abangura ukuboko, afata icyuma ngo atambe umwana we. 11Ubwo Malayika w’Uhoraho amuhamagarira mu ijuru ati « Abrahamu ! Abrahamu ! » Undi ati “Ndi nano.” 12Malayika w’Uhoraho ati « Ntukoze ukuboko kuri uwo mwana ! Ntugire icyo umutwara kuko ubu ngubu menye ko wubaha Imana, ukaba utanyimye umwana wawe w’ikinege. » 13Abrahamu ngo yubure amaso, abona inyuma ye imfizi y’intama ; amahembe yayo yari yafatiwe mu gihuru. Abrahamu aragenda arayifata, ayituraho igitambo gitwikwa mu kigwi cy’umwana we.
15Malayika w’Uhoraho ahamagarira Abrahamu mu ijuru ubwa kabiri, 16aramubwira ati «Ndahiye mu izina ryanjye – uwo ni Uhoraho ubivuze – ubwo wangenjereje utyo ntunyime umwana wawe w’ikinege, 17nzaguha umugisha; abazagukomokaho nzabaha kororoka nk’inyenyeri zo mu kirere, n’umusenyi wo ku nkombe y’inyanja, maze bazigarurire amarembo y’abanzi babo. 18Kandi urubyaro rwawe ni rwo amahanga yose y’isi azifurizanyamo umugisha, kuko wumviye ijambo ryanjye. » 19Abrahamu arahindukira asanga abagaragu be ; nuko barahaguruka basubira i Berisheba ; arahatura.
ZABURI (Zab 116 (114-115), 1-2, 3ac-4, 5-6, 7b-8)
Inyik/ Nzakomeza gutunganira Uhoraho, ku isi y’abazima.
Icyo nkundira Uhoraho,
ni uko yumva ijwi ryanjye iyo mutakambiye,
maze akunarna, akantega amatwi ;
mu buzima bwanjye bwose sinzareka kumwiyambaza.
Ingoyi z’urupfu zari zamboshye,
ishavu n’agahinda byari byanyishe,
maze niyambaza izina ry’Uhoraho nti
«Uhoraho, kiza amagara yanjye! »
Uhoraho ni umunyampuhwe n’intarenganya,
koko Imana yacu ni Nyir’imbabazi !
Uhoraho aragira ab’intamenyekana;
nari umunyantege nke, maze arantabara.
Uhoraho yangiriye neza cyane,
Yakuye amagara yanjye mu nzara z’urupfu,
amaso yanjye ayarinda amarira,
n’ibirenge byanjye abirinda gutsitara.
IBANGONDIRIMBO RIBANZIRIZA IVANJILI (Zab 147 (146-147),1.3)
Alleluya Alleluya.
Mbega ukuntu ari byiza kuririmba Imana yacu,
ntibigire uko bisa kuyisingiza uko bikwiye !
Uhoraho ni we ukiza abafite intimba ku mutima,
maze akomora ibikomere byabo.
Alleluya.
IVANJILI
+ Matayo (Mt 9, 1-8)
Muri icyo gihe, 1Yezu amaze kujya mu bwato, arambuka ajya rnu mugi we wa Kafarinawumu. 2Nuko bamuzanira ikirema kiryamye mu ngobyi. Yezu abonye ukwemera kwabo, abwira ikirema ati « Izere, mwana wanjye, ibyaha byawe urabikijijwe. » 3Bamwe mu bigishamategeko baribwira bati « Uyu muntu aratuka Imana!» 4Ariko Yezu amenya ibyo batekereza, arababwira ati « Igituma mutekereza ibidatunganye ni iki ? 5Icyoroshye ni ikihe : ari ukuvuga ngo ‘Ibyaha byawe urabikijijwe’, cyangwa kuvuga ngo ‘Haguruka ugende’ ? 6None rero kugira ngo mumenye ko Umwana w’umuntu afite ububasha bwo gukiza ibyaha mu nsi ... », abwira ikirema ati “Haguruka, ufate ingobyi yawe witahire !» 7Arahaguruka, arataha. 8Rubanda babibonye barakangarana ; nuko basingiza Imana yahaye abantu ububasha bungana butyo.


text:
Gucurangira mu masoko ngo niyo mahitamo Senderi asigaranye
Umuhanzi Senderi International Hit avuga ko yahisemo kuririmbira mu masoko nyuma yo kubona ko indirimbo ze zitagicurangwa ku maradio.
Iki cyemezo kandi ngo yagifashe nyuma yo kubona ko ubushobozi bw’amafaranga bumaze kugabanuka kuburyo atabasha no gukoresha ibitaramo kugira ngo abakunzi be bakomeze kumva ibihangano bye.
Ngo icyo yabonye gisigaye ni ukwisunga amasoko akaririmbirayo, bigatuma abamukunda bakomeza kumva ibihangano bye.
Agira ati “Indirimbo zanjye ntizikinwa ku maradiyo ni yo mpamvu nisangiye abafana banjye aho bateraniye mu masoko.
Nkeka ko impamvu ari uko nari narabamenyereje indirimbo nibura eshanu mu kwezi ariko abafana banjye barakennye, bamwe mu banyamakuru ni bashya wenda ntibanyiyumvamo.”
Kuri ubu Senderi amaze kuririmbira mu isoko rya Nyaruguru muri Nyaruguru na Kiyumba mu Karere ka Muhanga
Arateganya kuzagera no mu yandi masoko ahuza abantu benshi akabaha inganzo ye yemeza ko ikundwa na benshi.
Senderi avuga ko kubera ubushobozi buke atega imodoka mu gitondo yagera mu isoko akareba umuntu ufite ibyuma bicuranga umuziki (imizindaro) akamusaba kuririmbira abari mu isoko
Ibyo nta mafaranga menshi bimusaba kandi ngo bigatuma abakunzi be bakomeza kumva ibihangano bye.
Ati “Nta mafaranga binsaba kuko mbimutirira ubuntu bityo abafana banjye bagakomeza kumva indirimbo zanjye batacyumva zikinwa nkaberaka ko ngihari.”
Senderi avuga ko akomeje kugerageza gukora cyane nka mbere. Nubwo ngo ari mu bihe bibi by’ubukene ngo afite icyizere ko bizageraho bikongera bikaba byiza.
Ibitekerezo ( 6 )
ndumva muzika atari iyawe ihangane rero kuko akaje karemerwa.
ahubwo warayobewe ugomba kureka music ukereza kwivuko ukajya kusuka kuko ntakundi kuzamuka utegereje wayobowe nabafana none dore aho bikugejeje wajyaga kuri stage ntube nkumuhanzi ahubwo ukaba nkumufanaaaajhhh
intare yicyaro ihangane sha hit we ubuzima ni gatebe gatoki bizaza abandi bazimye
NAGEZE IBURAYI NZANYWE NUMUGORE NAWE SHAKA UKO WIGENZA MWANA WOWE UFITE NAHO UHERA NGE NAVUYE KURE CYANE ARIKO UBU NDIHO NEZA KABISA.
INGARUKA ZIBIHE.
agiye kuba sagihobe??? waba uri gusaza nabi peee umuntu wagize success wagombye kuba wariteganyirije uko bizagenda mugihe uzaba utagifite market.


text:
Umukambwe witwa Bernard Brice w’imyaka 93 yasezeranye urudashira n’umukunzi we Margaret Husband w’imyaka 95, bahamya amasezerano yabo imbere y’Imana maze bakora ubukwe bwatangaje abatari bacye.
Aba bageni bombi bakomoka mu mujyi wa Newcastle mu Bwongereza basezeraniye kuzabana akaramata mu rusengero rwa St Mary imbere y’imbaga y’inshuti n’imiryango yari yaje kubashyigikira.
Margaret Husband na Bernard Brice babaye aba kabiri basezeranye kubana akaramata bakuze cyane mu mateka y’isi dore ko bombi igiteranyo k’imyaka yabo ari 188.
Bernard Brice yari yarashakanye na Dorothy waje kwitaba Imana, ariko ubwo bashyingirwaga Margaret Husband yari yambariye nyakwigendera kuko ngo bari barabyirukanye kandi ari n’inshuti.
Daily Maily ivuga ko Bernard Brice na Margaret Husband bamaze imyaka 6 mu rukundo ngo kuko bombi bivugira ko batangiye kwiyumvanamo ubwo Margaret yitabiraga umuhango wo gushyingura Dorothy wahoze ari umugore wa Bernard.
Margaret Husband nawe yari yarashakanye n’umugabo witwa David bari barabyaranye abahungu 4, aza guhitanwa na Kanseri ubu akaba yari amaze imyaka 30 yiberaho nk’umupfakazi.
Margaret w’imyaka 95 akimara gushyingirwa n’umukunzi we Bernard bahise bajya kurira ukwezi kwa buki mu gace ka Cumbria mu Burengerazuba bw’Amajyaruguru y’Ubwongereza.
Robert umwe mu bahungu ba Margaret yavuze ko bashimishijwe bikomeye no kubona umubyeyi wabo agaragiwe n’imbaga y’abantu baturutse mu bice bitandukanye by’igihugu, anavuga ko batari biteze ibirori nk’ibyo babonye nyina akorewe ku myaka ye iyingayinga 100.
Uyu mukambwe n’umukunzi we bagaragaje ibyishimo bikomeye ubwo bambikanaga impeta z’urudashira aho bavuze ko batiyumvishaga ibiri kuba kuri uwo munsi.
Bernard Brice yagize ati “Sinigeze niyumvisha ko nzashyingirwa kuri iyi myaka ngezemo.Gusa ndumva byandenze.”
Bernard na Margaret basezeranye kuzabana akaramata
Bambikanye impeta z’urudashira imbere y’inshuti n’imiryango
Ibyishimo byari byose kuri bo ndetse n’imiryango yabo
Banyuzagamo bakongorerana utugambo turyoshye
Rev John Riley, niwe wabasezeranyije
Barangije umuhango wo gusezerana mu rusengero bakomereza mu rugo rushya rw’abageni
Aha basinyaga mu gitabo cy’abashakanye


text:
Korali Iriba ikorera umurimo w’ivugabutumwa mu Itorero rya ADEPR Taba mu Karere ka Huye mu Ntara y’Amajyepfo, igiye guhuriza hamwe abakunzi bayo mu gitaramo cyo gushima Imana , aho bazatanga ubwisungane mu kwivuze ( mituel de sante ) ku miryango itishoboye.
Iki gitaramo cyiswe “Todah” gifite intego yo guhuriza hamwe amashimwe ya Korali Iriba n’ay’abakirisitu bazafatanya na yo gutangira umwaka bari mu mwuka wo kuramya no guhimbaza Imana.
Korali Iriba izafatanya kuzamura icyubahiro cy’Imana n’umuhanzi Bosco Nshuti ukunzwe cyane mu ndirimbo “Ibyo Ntunze”, ‘Ubereye amashimwe’ n’izindi na Korali Itabaza yo muri ADEPR Taba’ Umuvugabutumwa Nshizirungu wo muri Nyabihu ni we uzabwiriza ijambo ry’Imana.
Igitaramo kizahuriza hamwe abantu baturutse hirya no hino mu gihugu kizaba ku Cyumweru, tariki ya 14 Mutarama 2017, mu Nzu Mberabyombi y’Akarere ka Huye kuva saa munani z’amanywa.
Mu kiganiro na Ibyishimo.com , Neema Marie Jeanne uririmba muri iyi Korali akaba ashinzwe n’itangamakuru yavuze ko bafite amashimwe menshi y’ibyo Imana yabakoreye umwaka ushize.
Ati :“ Ni igikorwa kigamije gushima Imana ku bw’imirimo yakoze mu buzima bwacu. Ni umwanya tuzafata wo gushimira Imana ku mirimo itangaza yakoze. Imana yatanze agakiza mu miryango migari, abaririmbyi ba Korali Iriba babarizwamo; yaguye ubwami bwayo binyuze mu butumwa bwiza, abantu benshi barakizwa. Ababyeyi benshi babonye abana mu gihe bari bamaze igihe barabuze urubyaro. Irindi shimwe muri menshi dufite ni uko Imana yatanze aho kuba. Ibi byose ni imigisha iboneka mu gakiza gatangwa n’Imana.”
Yakomeje avuga ko batabasha kurondora amashimwe bafite ku Mana ndetse asaba abazitabira igitaramo kuzaza bafite umutima ushima nkuko biri muri Zaburi 103.2 hagira hati “ Mutima wanjye himbaza Uwiteka, Ntiwibagirwe ibyiza yakugiriye byose.”
Korali Iriba izibanda ku ndirimbo zirimo amashimwe ariko n’iza kera yamenyekanyemo izaziririmba yibutsa abazitabira igitaramo ibihe byo hambere. Uyu mutwe w’abaririmbyi wamenyekanye mu ndirimbo zirimo ‘Nta kibasha’, ‘Witinya’, ‘Turiho ku bw’ubuntu’, ‘Urakomeye’ na ‘Icyampa’ iri mu nshya yasohoye mu mpera za 2017.
Muri iki gikorwa, Korali Iriba izatanga ubwisungane mu kwivuza ku baturage batuye muri Huye bagera kuri 30 ndetse n’ibindi bikorwa byo gufasha abatishoboye.
Korali Iriba igizwe n’abarenga 130 bari mu byiciro bitandukanye biganjemo abatuye mu duce two mu Mujyi wa Huye turimo Matyazo no ku Itaba n’abakorera mu bindi bice by’igihugu.
Iyi Korali yashinzwe ku ya 15 Gashyantare 1995, itangijwe n’abantu 18. Mu myaka 23 imaze mu ivugabutumwa imaze gushyira hanze album eshatu z’amajwi n’ebyiri z’amashusho.
Mu mishinga yayo ya bugufi harimo uwo kumurika album ebyiri z’amajwi n’imwe y’amashusho.


text:
Gahongayire uherutse kumurika album yise ‘New Woman’ yari amaze igihe mu nkiko aburana na Gahima Gabriel wahoze ari umugabo we bakaza gutandukana. Aba bombi bahawe gatanya ku wa Kabiri, tariki 28 Ugushyingo 2017, Urukiko rw’ibanze rwa Kacyiru rwasomye umwanzuro wemeza ko batandukana.
Mu kiganiro Gahongayire yagiranye na Televiziyo y’u Rwanda mu gitondo cyo kuri uyu wa Gatanu, yakomoje ku bijyanye n’uko ahagaze ku bijyanye no kuba azongera kwinjira mu bijyanye no gukundana agaragaza ko ari ibintu yiteguye ko bizaba ariko na none avuga ko yabyeguriye Imana.
Yagize ati "Ntabwo nabyita kujya ku isoko ariko yego bizaza, niyo ibikora izongera ibikore. Imana ikora byinshi niyo yabikoze n’ibyo mbashije kugeraho. Ibyo umuntu byose yagezeho niyo ibikora ku bw’ibyo ntekereza ko n’urugendo rw’urukundo izongera ikabikora, nayihaye byose."
Ibyo yavuze nyuma yo guhabwa gatanya byisanisha n’andi magambo yigeze kuvugira kuri Radio Ijwi rya Amerika muri Nzeri 2016 ubwo yari abajijwe ku gatotsi mu mubano we n’uwahoze ari umugabo we Gahima Gabriel.
Icyo gihe yagize ati “Impamvu natandukanye na we, ni uko byanze burundu, byaranze ntabwo twumvikanye, ntabwo turi abanzi ariko ntabwo twumvikanye. [...] Ntabwo ndi mubi Imana izampa undi, nzabona undi mugabo ntabwo nzakomeza kubaho gutya. Undi mugabo nzamushaka, ko nkiri muto se! […] Nkeneye kubyara, nkeneye kuba nyina w’amahanga, humura undi mugabo nzamushaka, nako ntabwo nzamushaka azanshaka."
Umwanzuro w’urukiko wemeza ko Gahongayire na Gahima bahawe uburenganzira bwo gutandukana wagaragaje ko batandukanye bisesuye biciye mu mategeko ndetse ko ntacyo bagomba kugabana kuko nta mwana cyangwa umutungo bari bafite.
Yasubiye mu bijyanye no gukina filime
Mu minsi ishize ubwo uyu muririmbyi yamurikaga album ye ya karindwi yise "New Woman" yahishuye ko yongeye gusubira mu mwuga wo gukina filime nyuma y’iyitwa "Ikigeragezo cy’Ubuzima" yamenyekanye cyane ndetse igakundwa na benshi mu Rwanda.
Gahongayire amaze iminsi ashyira amafoto ku mbuga nkoranyambaga akoresha agaragaza ko akomeje kwihatira imyitozo ngororamubiri mu gutakaza ibiro byinshi nka kimwe mu bizamufasha mu rugendo rushya yiyemeje.
Muri Waramutse Rwanda yagize ati "Nasubiye mu gukina filime mfite album zirindwi hanyuma rero reka nsubire no mu gukina filime. Ni filime za gikirisitu ariko iyo mvuga gikirisitu ni ubutumwa bwiza bushobora gushishikariza umugore kubaha umugabo, ni ubutumwa bwiza bushobora kugirira umuntu akamaro, nta mupaka ubaho mu by’Imana, umugisha w’Imana burya ntugira amacakubiri. Icyo Imana izanyobora gukora ni cyo niyemeje kujyamo."
Aline Gahongayire yaherukaga kumurika album nshya yise ’New Woman’, yakurikije izindi esheshatu yakoze mu myaka amaze aririmba.


text:
ISOMO RYA MBERE
Igitabo cy’Ibyakozwe n’Intumwa (Intu 17, 15.22-34; 18, 1)
17,15Abari baherekeje Pawulo barakomeza bamugeza Atene, hanyuma bahindukirana ubutumwa bugenewe Silasi na Timote, bubategeka ko bazamugeraho bidatinze. (Pawulo wari watumiwe gusobanura iby’inyigisho ze), 22ahagarara rwagati mu rukiko, araterura ati «Yemwe bantu ba Atene, ndabona ko mushishikarira iyobokamana ku buryo bukataje! 23Koko rero, ubwo nagendagendaga mu mihanda y’umugi wanyu, nagiye mbona amashusho y’Imana zanyu, ndetse ndabukwa n’urutambiro rwanditsweho ngo ‘Urw’imana itaramenyekana,’ None rero, iyo Mana musenga mutayizi, ni yo nje kubamenyesha. 24Imana yaremye isi n’ibiyirimo byose, yo Mugenga w’ijuru n’isi, ntitura mu ngoro zubatswe n’ibiganza by’abantu, 25ntikorerwa n’ibiganza by’abantu nk’aho hari icyo ikennye, ahubwo ni yo iha bose ubugingo, ikabaha umwuka n’ibindi bakeneye byose. 26Yaremye amoko yose y’abantu ikurije ku muntu umwe, iyatuza ku bwisanzure bwose bw’isi ; yayashyiriyeho ibihe uko bisimburana, ibakebera imbibi z’aho bagomba gutura. 27Ibyo Imana yabigiriye kugira ngo wenda nibayishakashaka babashe kuyishyikira, kuko mu by’ukuri itari kure ya buri muntu muri twe. 28Ni yo dukesha ubugingo, ubwinyagambure n’ukubaho uko ari ko kose, nk’uko bamwe mu basizi banyu bigeze kubivuga bati ‘Koko turi inkomoko yayo.’ 29Ubwo rero dukomoka ku Mana, ntitugomba gutekereza ko kamere y’Imana imeze nka bya bishushanyo bibajwe muri zahabu, muri feza cyangwa se mu ibuye, bikomoka ku bukorikori n’ubugenge bya muntu. 30lmana rero yirengagije ibyo bihe by’ubujiji, none irahamagara abantu bose iyo bava bakagera ngo bisubireho, 31kuko yashyizeho umunsi igomba gucira isi urubanza rutabera ikoresheje umuntu yabigeneye, nk’uko yahaye bose icyemezo, umunsi imuzura mu bapfuye. »
32Pawulo ngo avuge iby’izuka ry’abapfuye, bamwe muri bo bamuha urw’amenyo, abandi baramubwira bati « Kuri iyo ngingo tuzakumva ikindi gihe !» 33Nuko Pawulo abavamo atyo. 34Nyamara bamwe bifatanya na we baremera. Muri bo hakaba Diyoniziyo, umujyanama mu Rukiko, n’umugore we witwa Damari, n’abandi. 18,1Nyuma y’ibyo, Pawulo ava Atene ajya i Korinti.
ZABURI (Zab 148, 1-2, 11-12, 13.14b)
Inyik/ Nyagasani, ijuru n’isi byuzuye ikuzo ryawe.
Nimusingirize Uhoraho mu ijuru,
mumusingize mwebwe abatuye hejuru y’ibicu !
Nimumusingize, bamalayika be mwese,
namwe ngabo ze mwese, nimumusingize !
Nimumusingize bami b’isi, hamwe n’amahanga yose,
bikomangoma byo ku isi namwe bacamanza,
basore namwe bakobwa b’inkumi,
basaza namwe kandi rubyiruko !
Bose nibasingize izina ry’Uhoraho,
ko ari ryo rihatse ayandi yose,
n’ikuzo rye rigasumba ijuru n’isi :
bituma abayoboke be bamurata.
IBANGONDIRIMBO RIBANZIRIZA IVANJILI (Yh 16,13)
Alleluya Alleluya.
Roho w’Imana, Roho Nyir’ukuri naze :
atuyobore mu kuri kose.
Alleluya.
IVANJILI
+ Yohani (Yh 16, 12-15)
Muri icyo gihe, Yezu agiye kuva kuri iyi si ngo asange Se, abwira abigishwa be ati 12«Ndacyafite byinshi nababwira, ariko ubu ntimwashobora kubyakira. 13Ariko Roho Nyir’ukuri uwo naza, azabayobora mu kuri kose kuko atazavuga yitumirije, ahubwo azavuga ibyo yumvise byose, kandi akazabahanurira n’ibizaza. 14Azampesha ikuzo, kuko azahabwa ku byanjye akabibamenyesha. 15Ibyo Data atunze byose ni ibyanjye ; ni cyo kinteye kuvuga ko azafata ku byanjye maze akabibamenyesha. »


text:
Zion Temple iherutse guhindura izina ikitwa Zion Temple Celebration Center,ni itorero ry’Intumwa Paul Gitwaza.Mu minsi mike ishije hakwirakwiye ibaruwa ku mbuga nkoranyambaga imusebya,bikaba byatumye iri torero rihaguruka rikamagana ibyo bihuha.
Zion Temple iherutse guhindura izina ikitwa Zion Temple Celebration Center,ni itorero ry’Intumwa Paul Gitwaza.Mu minsi mike ishije hakwirakwiye ibaruwa ku mbuga nkoranyambaga imusebya,bikaba byatumye iri torero rihaguruka rikamagana ibyo bihuha.
Iyo baruwa iri kuzenguruka ku mbuga nkoranyambaga, ivugwamo ko Intumwa y’Imana Gitwaza yandikiye FPR –Inkotanyi avuga ko atagishaka gukorana na bamwe mu bapasiteri bahoze bakorera muri Zion Temple bakaza kuyivamo ariko hakavugwamo n’abakiyirimo.
Umuvugizi wa Authentic Word Ministries na Zion Temple Celebration Center mu Rwanda, Pasiteri Nzabakira Florbert, yatangaje ko iyi baruwa yabitiriwe.
Yagize ati “Kashi yashyizwe kuri uru rwandiko ni mpimbano, higanwe iya Zion Temple Celebration Center ‘AWM/ZTCC’ nyamara siyo neza iyo ubyitegereje.”
Yakomeje asobanura ko uretse kashi, iyo baruwa nta na nimero ifite nk’uko andi mabaruwa asohoka mu muryango wa AWM/ZTCC asanzwe ayigira.
Byongeye, Nzabakira avuga ko n’umutwe w’urupapuro rwanditsweho iyo baruwa wahinduwe mu mwaka w’i 2015, no hasi ahagaragara nimero y’Iteka rya Minisitiri umwaka wa 2002 mu gihe iyakoreshwaga muri icyo gihe yari yanditseho 2014.
Akomeza agira ati “Ugereranije n’amatariki uru rwandiko rwandikiweho, Apôtre Dr. Paul Gitwaza yari ari mu Rwanda aho yari ayoboye igiterane cyiswe ‘Igitondo cy’umuzuko kuva kuwa 24 kugeza kuwa 29/04/2016. Ikigaragara ni uko hakoreshejwe ‘electronic signature’ ya Apôtre Dr. Paul Gitwaza (ishobora gufotorwa aho ariho hose ku nzandiko yasinye) mu gihe muri ayo ma tariki yari ari mu Rwanda aho yagombaga kurushyiraho umukono.”
- Dr.Apostal Paul Gitwaza
Pasiteri Nzabakira avuga ko ku bamenyereye amabaruwa ashyirwaho umukono na Gitwaza bazi uburyo atinda ku myandikire.
Avuga yatangaje ko umwanditsi warwo yanditse avuga ko Apôtre Gitwaza yasabaga ko bamwirukanira abo yise “abakongomani” nyamara kuri lisiti yagaragaje babiri n’abanyarwanda batatu.
Mu bashyizwe ku rutonde haragaragaraho Bishop Safari Théodore nyamara aracyari muri Zion Temple Celebration Center.
Akomeza agira ati “Authentic Word Ministries /Zion Temple Celebration Center ntiragaragara na rimwe mu irondabwoko nk’uko hagaragazwa ko ikibazo ari abakomongomani. AWM/ZTCC ni umuryango mpuzamahanga mu buryo ubarizwamo amoko n’abenegihugu b’ibihugu bitandukanye. Uru rwandiko rwandikwa nta makimbirane yari bwagaragare muri AWM/ZTCC mu buryo hari bwandikwe ibaruwa yo kwikiza aba Bishops bagaragara ku ibaruwa. Ahubwo ni mu gihe aribo bari abayobozi bungirije ba Apôtre Dr. Paul Gitwaza.”
Umuryango AWM/ZTCC ni umuryango ushingiye ku idini ukorera ku butaka bw’u Rwanda kubw’uburenganzira Leta y’u Rwanda yabahaye binyuze mu Kigo cy’imiyoborere mu Rwanda (RGB).
Pasiteri Nzabakira yongeyeho ko AWM/ZTCC ari n’umuryango utemerewe no gukorana n’amashyaka cyangwa imitwe ya politike ku buryo bakwandikirana.
Mu ntangiriro za 2017 humvikanye inkuru ivuga ko hari abashumba bo muri Zion Temple bashaka gukura ku buyobozi Apotre Paul Gitwaza uyobora iri torero ku Isi. Ibi byaje gukurikirwa n’amakuru yavugaga ko abapasiteri bacyekwagaho uyu mugambi birukanwe mu itorero ariko ubuyobozi bubihakana bwivuye inyuma.
Ibitekerezo
Muli iyi minsi,abantu biyita INTUMWA z'imana mu Rwanda,bamaze kuba benshi cyane.Ndetse harimo n'abagore.Urugero ni Apotre (intumwa) MIGNONNE. Tugomba kwibaza tuti:Ese koko aba biyita Intumwa,nizo koko? Dukurikije Bible,ntabwo ari Intumwa.Kubera ko INTUMWA nyakuri za YESU,zarangwaga no kugenda zizura abantu (to resurrect).Zigakiza abantu bahumye hamwe n'abantu baremaye.Ikindi kandi,ntabwo zaryaga amafaranga y'abantu.Iyo wazihaga amafaranga,Intumwa za Yesu zarakubwiraga ngo "Uragapfana n'ayo mafaranga yawe" .Bisome muli Ibyakozwe 8:18-20. Ikindi cya 3,zicishaga bugufi.Zari abakene ku bushake kuko zitasabaga icyacumi.Ahubwo zarakoraga zikitunga.Soma urugero rwazo muli Ibyakozwe 20:33. Icya 4,zose zajyaga mu nzira zikabwiriza abantu kandi ku buntu.Ibi byose mvuze uko ari 4,nta na kimwe abiyita INTUMWA bakora.Ahubwo barangwa no kwigwizaho ubukire n'ibyubahiro.Nubwo biyita abakozi b'imana,Bible ibita "abakozi b'inda zabo" (Romans 16:18). Kanda hano umusubize
uvuze ukuri Kanda hano umusubize


text:
GISAGARA: ABAFATANYABIKORWA BAGANIRIYE KURI GAHUNDA Y’AKARERE Y’IMYAKA 5
Inteko rusange y’abafatanyabikorwa b’akarere ka Gisagara yateranye iganira kuri gahunda y’akarere y’myaka 5 kuva muri uyu mwaka wa 2013 kugera muri 2018, mu rwego rwogushyira hamwe ibitekerezo kugira ngo iyo gahunda inononsorwe
Muri iyi nteko rusange y’abafatanyabikorwa batandukanye b’akarere ka Gisagara (JAFF) haganiriwe byinshi bikwiye gukorwa mu rwego rwo uzamura ubukungu n’iterambere by’akarere, haba mu rwego rw’ubukungu, ubuzima n’uburezi, aho byagiye bigaragara ko hakenewe ibikorwa nk’umudugudu wa kijyambere mu rwego rw’ubukungu, ibitaro byibura bibiri byiyongera kuri bibiri biri muri aka karere ndetse no kongera amacentre afasha kwifa ikoranabuhanga n’ibindi byinshi bigamije kuzamura akarere.
Muri iyi gahunda, icyo abafatanyabikorwa basabwa ni ukugendera kuri gahunda akarere kihaye, buri wese akabigira ibye kugirango ibiri muri iyo hunda bizarusheho kugenda uko byifuzwa.
Augustin Twagirumukiza, umukozi ushinzwe guhuza ibikorwa by’abafatanyabikorwa mu karere ka Gisagara, avuga ko nta we uzongera kuzana gahunda ze zivuye hanze ashaka ko arizo zikurikizwa ngo byemerwe nk’uko hari abajyaga babikora, ahubwo ubu buri mufatanyabikorwa azagendera kuri gahunda bumvikanyeho n’akarere yashyizwe ahagaragara.
Usibye ariko kandi gahunda n’ubufatanye bw’abafatanyabikorwa, akarere gafite gahunda kihaye n’ibikorwa by’inshi bigamije kuzamura abaturage, birimo kororera mu bikumba, bityo uubutaka bukarushaho kwaguka bugahuzwa maze bukabyazwa umusaruro, ndetse no kongera amashuri y’imyuga ku rubyiruko kugirango rwigishwe kwihangira imirimo izarugeza ku iterambere.
Hesron Hategekimana umuyobozi w’akarere wungirije ushinzwe ubukungu n’iterambere ati “Mu byo twiyemeje harimo kuzamura ibikorwa by’ubuhinzi n’ubworozi bizafasha abatuye aka karere kuzamuka, guha agaciro umusaruro uvuyemo dushinga inganda zizajya ziwutunganya, ariko kandi kugirango tunagire ibikorwa binyuranye muri aka karere tugiye gushyira ingufu mu mashuri y’imyuga azafasha cyane cyane urubyirukoâ€
Abafatanyabikorwa b’akarere ka Gisagara barashimirwa imikoranire yabo n’akarere kandi bagasabwa kudahwema kubaba iruhande haba mu bikorwa batera inkunga cyangwa mu bujyanama.


text:
‘Mutima wanjye’ ni indirimbo ituje yo kurama Imana, ikaba yaranditswe na Fabrice Ndagije uba muri Leta Zunze Ubumwe za Amerika. Amashusho amwe y'iyi ndirimbo aho Fabrice agaragara yafatiwe muri Amerika, andi afatirwa mu Rwanda ari naho Serge agaragara. Serge Serge Iyamuremye ubwo yagezaga ku Inyarwanda.com amashusho y'iyi ndirimbo yavuze ko ari indirimbo yo kuramya Imana no kuyishimira urukundo rwayo. Serge yizeye ko iyi ndirimbo yabo izahesha benshi umugisha.
Muri iyi ndirimbo 'Mutima wanjye' aba bahanzi Fabrice Ndagije na Serge Iyamuremye bahamya ko biyeguriye Umwami Yesu Kristo, wabacunguje amaraso y’igiciro cyinshi ku musaraba w’isoni. Bahamagarira ibyaremwe byose kuramya Uwiteka kubw’urukundo rwe ruhebuje.
REBA HANO 'MUTIMA WANJYE' YA FABRICE FT SERGE


text:
Rwanda | Gakenke: Mu isabukuru y’imyaka 25 ya FPR, abanyamuryango bakanguriwe gukora bagakataza mu iterambere
Hon. Mukantabana, Umuyobozi w’Akarere gakenke na Guverineri bagiye gukata umutsima (gateau) yo kwizihiza isabukuru y’imyaka 25 FPR imaze ishinzwe. (Ifoto: N. Leonard)
Abanyamuryango b’ingeri zose ba FPR-Inkotanyi bo mu Karere ka Gakenke bitabiriye isabukuru y’imyaka 25 imaze ishinzwe, bakanguriwe gukomeza gukora kugira ngo barusheho gukataza mu iterambere bagezeho.
Ibi Hon. Senateri Mukantabana Marie yabitangarije mu birori byo kwizihiza isabukuru y’imyaka 25, Umuryango wa FPR-Inkotanyi umaze ushinzwe byabereye mu Karere ka Gakenke, kuri uyu wa 18/11/2012.
Umuryango wa FPR wazanye umuco mwiza wo kuremera abatishoboye kugira ngo bave mu bukene, intumbero ya buri wese yagombye gufasha abantu batishoboye, mu myaka iri imbere bakazaba ari amateka; nk’uko Hon. Senateri Mukantabana Marie abishimangira.
Yagize ati: “Ndifuza ko ubukungu bwagera kuri bose, ndifuza ko abatishoboye baba bakeya cyane, ubutaha mukajya mushaka utishoboye muremera mukamubura kuko bose bazaba barakataje mu iterambere.â€
Abayobozi banyuranye bitabiriye ibirori by’ isabukuru ya FPR. (Ifoto: N. Leonard)
Guverineri w’Intara y’Amajyaruguru, Bosenibamwe Aimé, akaba n’umuyobozi wa FPR muri iyo ntara, avuga ko isabukuru ari igihe cyo kwishimira ibyagezweho no guharanira ko intambwe yatewe itasubira inyuma.
Yabivuze atya: “Isabukuru y’imyaka 25 ya FPR ni igihe cyo kwishimira ibyiza bikomeye, twigejejeho yaba mu bukungu, imiyoberere myiza, imibereho myiza, muri diplomatie no mu mutekano. Uyu umusingi tumaze kwiyubakira, tugomba kuwusigasira ntihagire abawusenya kugira ngo dukomeze tujye imbere.â€
Ubuyobozi bwa FPR bwagejeje ku Banyarwanda iterambere, ubumwe n’ubwiyunge bwagaragara ko budashoboka kuri benshi cyane cyane Abazungu; nk’uko Umuyobozi w’Intara y’Amajyaruguru yakomeje abisobanura.
Mu ndirimbo, imivugo n’ubuhamya bwatanzwe, abanyamuryango ba FPR bashimangira ko ubuyobozi bwa FPR bwateje imbere Abaturarwanda muri rusange n’ibyiciro byihariye by’Abanyarwanda by’umwihariko binyujijwe muri gahunda z’iterambere zitandukanye.
Maniragaba Léonard, utuye mu Kagali ka Buheta, Umurenge wa Gakenke wari mu cyiciro cy’abatishoboye, ahereye ku nkunga y’ubudehe y’ibihumbi 50 ngo yasezereye ubukene, atangiriye ku nkoko z’imishwi 30, none ageze ku nkoko ibihumbi bibiri zikorwamo n’ abakozi 16 ahemba nta kibazo.
Nyirarukato Spéciose, umwe mu babana n’ubumuga watanze ubuhamye, asobanura ko ubuyobozi bwiza bwa FPR butavanguye ababana n’ubumuga nk’ubundi buyobozi bwabayeho mu Rwanda, bwitaye ku mibereho myiza yabo, bubashyiriraho inama y’igihugu y’ababana n’ubumuga.
Mu rwego rwo kwitegura isabukuru, abanyamuryango ba FPR mu Karere ka Gakenke bakoze ibikorwa binyuranye bigamije guhindura imibereho y’abaturage batishoboye.
Urubyiruko rushamikiye ku muryango wa FPR-Inkotanyi rwubakiye Syvestre Ngendahimana, utuye mu Kagali ka Nganzo, Umurenge wa Gakenke inzu y’amatafari ahiye isakaje amabati ifite agaciro ka miliyoni esheshatu z’amafaranga y’u Rwanda.
Mu gihe cy’amezi atatu, abanyamuryango ba FPR baremeye abatishoboye inka 121, ingurube 124, ihene 498, intama 229, inkwavu hafi 400 n’inkoko 89 hagamijwe ko babona ifumbire yo kubafasha kongera umusaruro uva ku buhinzi; nk’uko Umuyobozi w’Akarere ka Gakenke Nzamwita Deogratias yabitangaje.
Mu rwego rw’imiyoborere myiza, ubuyobozi bw’ibanze bwakemuye ibibazo by’abaturage bigera kuri 176 mu gihe 12 bigaragara ko bikomeye byajyanwe mu nkiko. Abanyamuryango bubatse inzu 81 z’abatishoboye banatanga matelas zigera 350; nk’uko Nzamwita yakomeje abitangaza.
Abakorabate bo mu Murenge wa Nemba bashimishijeabitabiriye ibirori. (Ifoto: N. Leonard)
Uyu munsi waranzwe n’ibyishimo byinshi witabiriwe n’abanyacyubahiro batandukanye barimo abasenateri, abadepite, ingabo na polisi, unasurutswa n’amatorero abyina indirimbo za gakondo ndetse n’abakorobate.
Akarere ka Gakenke katangirijwemo imyiteguro yo kwizihiza isabukuru y’imyaka 25 FPR-Inkotanyi imaze ishinzwe ku rwego rw’igihugu, tariki 11/08/2012, kanabimburiye utundi turere tw’Intara y’Amajyaruguru mu kwizihiza iyo sabukuru.
Nshimiyimana Leonard


text:
IBIBAZO URUBYIRUKO RWIBAZA
Ni iki namenya mu birebana no kohererezanya ubutumwa kuri telefoni?
:-) Iyo kohererezanya ubutumwa kuri telefoni bikozwe neza, bishobora gukomeza ubucuti.
:-( Iyo kohererezanya ubutumwa kuri telefoni bikozwe nabi, bishobora gutanya incuti kandi bigatuma abandi bakubona uko utari.
Muri iyi ngingo, turi busuzume icyo ukwiriye kumenya ku birebana:
Nanone turi busuzume:
Abo woherereza ubutumwa
Ingimbi n’abangavu benshi, bumva ko kohererezanya ubutumwa ari uburyo bw’ingenzi bubafasha gushyikirana n’abandi. Ubwo butumwa bugufasha gukomeza gushyikirana n’umuntu wese ufitiye aderesi, ndetse n’abo ababyeyi bawe batazi.
“Iyo jye na murumuna wanjye tuganira n’abasore, papa ntibimushimisha. Iyo tubikoze, tuvuganira kuri telefoni yo mu rugo, tukavuganira muri salo kandi tukabikora n’abandi bahari.”
—Lenore.
Icyo ukwiriye kumenya: Guha nomero yawe ya telefoni umuntu wese uyigusabye, bishobora kuguteza ibibazo.
“Gupfa gutanga nomero yawe ya telefoni, bishobora gutuma abantu bajya bakoherereza ubutumwa n’amafoto udashaka.”
—Scott.
“Iyo uhora wohererezanya ubutumwa n’umuntu mudahuje igitsina, ushobora gushiduka mwabaye incuti.”
—Steven.
Icyo Bibiliya ibivugaho: “Umunyamakenga iyo abonye amakuba aje arihisha” (Imigani 22:3). Nawe nufata ingamba, bizakurinda ingorane ushobora guhura na zo.
Inkuru y’ibyabaye: “
Hari umuhungu wari incuti yanjye, tukajya twohererezanya ubutumwa incuro nyinshi. Numvaga ko bwari ubucuti busanzwe. Naje kumenya ko burya ibintu byakomeye igihe yambwiraga ko ankunda bitavugwa. Iyo nshubije amaso inyuma, nsanga byaratewe n’uko nakomeje gushyikirana na we twohererezanya ubutumwa kenshi.”
Icyo watekerezaho: Utekereza ko Melinda yumvise ameze ate amaze kumva uko uwo musore amubwiye?
Indi nama: Wumva Melinda yari gukora iki, kugira ngo we n’uwo musore bakomeze kugirana ubucuti busanzwe, bumva ko nta kindi cyihishe inyuma?
Ubutumwa wohereza
Kohereza ubutumwa biroroshye cyane, kandi ubwakiriye buramushimisha. Ariko twiyibagiza ko ashobora kubwumva ukundi.
Icyo ukwiriye kumenya: Amagambo ari mu butumwa wohereje ashobora kumvikana nabi.
“Mu butumwa ntihumvikanamo ibyiyumvo n’ijwi ry’uvuga, cyangwa se icyo ibimenyetso wakoresheje byumvikanisha. Ibyo bishobora gutuma ubwo butumwa bwumvikana ukundi.”
—Briana.
“Hari abakobwa nzi bitesheje agaciro, bakaba bazwiho kugirana agakungu n’abasore. Ariko usanga byose byaratewe n’ubutumwa bagiye boherereza abahungu.”
—Laura.
Icyo Bibiliya ibivugaho: “Umutima w’umukiranutsi uratekereza mbere yo gusubiza” (Imigani 15:28). Uyu murongo utwigisha iki? Utwigisha ko dukwiriye kujya tubanza gusoma ubwo butumwa tukabutekerezaho mbere yo kubwohereza.
Igihe woherereza ubutumwa
Ushobora gukoresha ubwenge bwawe ukishyiriraho amahame akugenga mu birebana no kohererezanya ubutumwa.
Icyo ukwiriye kumenya: Utagenzuye neza uko witwara mu birebana no kohererezanya ubutumwa, bwazaguca ku ncuti.
“Kwibagirwa amahame wishyiriyeho na byo bibaho. Hari nk’igihe mba nganira n’umuntu cyangwa se turi ku meza, ngashiduka ndimo nohererezanya ubutumwa n’abandi bantu.”
—Allison.
“Kohererezanya ubutumwa n’abandi utwaye imodoka ni bibi cyane. Iyo uhugijwe no kwandika cyangwa gusoma ubwo butumwa, ushobora guta umuhanda, ugakora impanuka.”
—Anne.
Icyo Bibiliya ibivugaho: “
Ikintu cyose gifite igihe cyagenewe . . . hariho igihe cyo guceceka n’igihe cyo kuvuga” (Umubwiriza 3:1, 7). Aha ngaha, kuvuga byagereranywa no kohererezanya ubutumwa.
Inama
Abo woherereza ubutumwa
;-) Umvira amabwiriza y’ababyeyi bawe.
—Abakolosayi 3:20.
;-) Jya utoranya abo uha nomero zawe za telefoni. Kubwira umuntu mu kinyabupfura ko hari ibintu by’ibanga udashaka kumubwira, hakubiyemo na nomero yawe ya telefoni, bizakugirira akamaro umaze gukura.
;-) Irinde ubutumwa buba burimo amagambo y’abantu bafitanye agakungu. Impamvu ni uko bushobora kubyutsa urukundo, bikagutera intimba kandi bigatuma wibabariza umutima.
“Ubusanzwe nta kibazo njya ngirana n’ababyeyi banjye kuko bazi ko nkoresha telefoni neza. Ni yo mpamvu batagira impungenge kuko bazi ko nomero zanjye ntapfa kuziha ubonetse wese.”
—Briana.
Ubutumwa wohereza
;-) Mbere y’uko utangira kwandika ubutumwa, ibaze uti ‘ese ubu ni bwo buryo bwiza bwo kuvugana na we kuri iki kibazo?’ Ushobora gusanga ibyiza ari uko wamuterefona cyangwa ugategereza ko mwazaganira imbonankubone.
;-) Ntukandike ubutumwa burimo amagambo utatinyuka kubwira umuntu murebana. Umukobwa witwa Sarah ufite imyaka 23 yaravuze ati “
ibintu wumva udashobora kuvuga mu ijwi riranguruye, ntiwagombye no kubyandika mu butumwa.”
“Nihagira umuntu ukoherereza amashusho abyutsa irari ry’ibitsina, uzabibwire ababyeyi bawe. Bizakurinda kandi bizatuma ababyeyi bawe barushaho kukugirira icyizere.”
—Sirvan.
Igihe woherereza ubutumwa
;-) Ishyirireho igihe uzajya ufunga telefoni yawe. Umukobwa witwa Olivia yaravuze ati “
iyo ndi ku meza cyangwa ndimo kwiga, telefoni ndayibika. Iyo ngiye mu materaniro ya gikristo, ndayifunga kugira ngo ntagira amashyushyu yo kureba ubutumwa.”
;-) Jya wita ku bandi (Abafilipi 2:4). Ujye wirinda kohererezanya ubutumwa n’abandi kandi urimo kuganira n’undi muntu.
“Niyemeje ko ntashobora kohererezanya ubutumwa n’abandi bantu mu gihe ndi kumwe n’incuti, keretse gusa igihe bibaye ngombwa. Nanone kandi sinshobora guha nomero yanjye ya telefoni umuntu utari incuti yanjye.”
—Janelly.


text:
Imbaraga zo kurwanya no kwica icyaha muri wowe (Igice cya 2)Pastor Kanamugire Theogene
IMBARAGA ZO KURWANYA NO KWICA ICYAHA MURI WOWE
· 1YOHANA 3:14-15
Twebwe tuzi yuko twavuye mu rupfu tukagera mu bugingo, kuko dukunda bene Data. Udakunda aguma mu rupfu. 15. Umuntu wese wanga mwene Se ni umwicanyi, kandi muzi yuko ari nta mwicanyi ufite ubugingo buhoraho muri we.
· 1THESAL 5:22-24 22
Mwirinde igisa nikibi cyose. 23 Imana y’amahoro ibeze rwose, kandi mwebwe ubwanyu n’umwuka wanyu n’ubugingo n’umubiri byose birarindwe, bitazabaho umugayo ubwo Umwami wacu Yesu Kristo azaza. 24 Ibahamagara ni iyo kwizerwa, no kubikora izabikora.
Icyaha cyose ni ubugome, kandi ubikora ni umugome ; ariko uwabyawe n’Imana ntakora ibyaha. Kuko tukimara gukizwa, tuba dutandukanyijwe n’ubuzima bw’icyaha. Tumaze kwinjira muri we adukuraho ibyaha, ntitube tukigengwa nabyo ; Yesu uba muritwe ntaba akitwemerera kugengwa n’ibyaha.
Iyo twinjije Yesu mu buzima bwacu, tubaho tudakora ibyaha ; ushobora gusitara ukagwa, ariko amaraso ya Yesu akatweza. UmuKristo ntagambirira gukora ibyaha, icyo nicyo kidutandukanya n’abadakijijwe. Gusa iyo usubiye inyuma, ukivuguruta mu byaha ; ibya nyuma byawe biba bibi. Usanga bene abo bantu basubiye inyuma, bavuga ngo ntibazarimbuka bonyine, bagashaka ko bazarimbukana n’abandi bantu. Twirinde abameze batyo !
Uyu munsi turibanda ku kwirinda ikibi n’igisa nacyo. Dufate ingamba zo kunesha. Emerera Yesu amareho imirimo ya Satani mu bugingo bwawe.
Icyaha kiba kimeze nk’ibuye ryinjiye mu rukweto ugenda, ntiryatuma ugenda neza, biba bisaba kubanza kurikuramo ukabona gukomeza kugenda. Natwe tuguye mu cyaha, ntitugakomezanye urugendo nacyo, tubanze tugikuremo, tubone gukomeza urugendo.utabikoze utyo nta migisha yo mu gakiza wabona, naho wakomeza gukora imirimo y’Imana, ntugira umunezero wo mu gakiza.
Hari utununga Satani yagiye asigaza, kugirango abantu batazagerayo, aba ari umwuka uzerera ushaka gusubiza abantu mubyo bahozemo, bikaba nka kwa kundi Farawo yavugaga ngo nimunjye kure. Twe kwishushanya n’abiki gihe. kandi twirinde igisa n’icyaha ; ubwacyo si icyaha, ariko kikwibutsa ibyo wahozemo ukiri mu isi y’umwijima. Ikintu cyose ushidikanyaho, ujye ukireka ku bw’umutima uhana.
Rwana intambara yo kwikuraho umugayo wose. Intambara yo mu isi, ni uko Isi ishaka ko dusa nayo, ntiyemera ubuzima bw’umwuka tubamo ; umubiri nawo ushaka kudutwaza igitugu, ariko abari muri Kristo Yesu nta teka tuzacirwaho.
Satani aturwanya atajenjetse, azi aho tugirira intege nke, akaba ariho aduterera. Tube maso ! Ubugingo burahenze, ushyire imbaraga aho utererwa ; urwane intambara nziza yo kunesha ibyaha.
Ikidufasha kunesha icyaha ni Ijambo ry’Imana, rikatwezaho ibyaha (Ezekiel 36:25-27) ; ubutumwa bwiza budushoboza no kunesha ibyiyumviro bibi, abantu bangana kubera imitekerereze mibi.nyamara tuba tugomba kwibwira amategeko n’amateka y’umwami Imana.
Ikindi kidufasha kunesha ni ukugira urukundo rutagira uburyarya (Abaroma 12:9-18) ; nibwo tunesha urwangano rwo mu mutima. Niba hari ibyo uretse uba ugomba kugira ibyo winjiza bisimbura ibyaha ; bitabaye ibyo uteraganwa n’imiyaga y’uburyo bwinshi, n’inyigisho ziyobya.
Iyo tumashe kunesha kamere, tuba tugomba kwera imbuto z’Umwuka Wera (Abagal 4:25-29 ; 5:22-). Niba uhuye n’ikigukomeretsa umutima, ntibukire ugikomeretse, ujye ushaka umwanya wo kugikuramo ugite kure.
Hari abantu bagenda bahinduka, ukaba wari umuzi nka mwenedata, wamusanga ngo akugire inama, akagushora mu bintu bibi, bikakunanira kubabarira, ariko iyo Ijambo ry’Imana rishoreye imizi muri wowe, ubasha kubabarira ( abakolosayi 3:10-17 )
Dukeneye imbaraga zo kurwanya icyaha muri twe. Amen
Pasitori Kanamugire Theogene,


text:
Utunganya indirimbo (producer) mu nzu ya Dream Records, Vicky asanga hakwiye kubaho ubumwe kugira ngo umuziki nyarwanda utangire ucurangwe cyane kurusha uwo hanze.
Ibi Vicky, murumuna wa Naason, abivuga mu gihe mu Rwanda hagicurangwa cyane zimwe mu ndirimbo z’inyamahanga hirengagijwe nyinshi z’abahanzi nyarwanda.
Ni mu kiganiro kirambuye Vicky yagiranye n’Ikinyamakuru Izubarirashe.rw
I R: Watangira utwibwira?
Victor Tuyishime. Mbere nabanje kumvikana nitwa Vicky The Creator. Mbereho nkiri umuhanzi nitwaga Vickson, ariko ubu ngubu iryo nkoresha ni Vicky riva nyine kuri Victor. Mama wanjye yitwa Edither Kamagwera, papa yitwa Jumayine Athanase. Ndi umwana wa kane mu muryango w’abana 7. Mfite imyaka 21, ubu ngubu narayujuje. Amashuri maze imyaka ibiri ndangije nize muri Lycée de Nyanza y’i Butare.
I R: Umaze gukorana n’abahe bahanzi?
Nakoranye n’umuhanzi G-Bruce cyane n’abandi benshi, mu bakomeye bazwi cyane maze gukorana na Jay Polly.
I R: Gutunganya indirimbo ubimazemo igihe kingana gute?
Ntabwo ari gito, urebye nko mu 2013 nibwo nabitangiye.
I R: Ubu ukorera he umuziki wawe?
Nkorera muri Dream Records niho natangiriye, nta yindi studiyo ndajyamo.
I R: Umuziki ni uwo mu muryango?
Umuziki ni uwo mu muryango, urebye ni ibintu dukura ku babyeyi bacu kuko babihozemo. Muri Korali yitwa Hoziyana nibo bagiye bayishinga. Uwo bita Jackson (Jackson Dadoe) nawe ni uwo mu muryango wanjye ni mukuru wanjye mu miryango. Harimo na Naason we tuva inda imwe neza mu nda, urebye ni ibintu byo mu muryango.
I R: Hari icyo Naason ajya agufasha mu muziki?
Yaramfashije cyane, yaramfashije kuko ibyo nkora ubu ngubu niwe nabikuyeho kuko niwe twabaga turi kumwe cyane.
I R: Wowe nta mpano yo kuririmba ufite?
Kuririmba narabikoraga mbere, ariko nabaye mbiretse kugira ngo mbanze nubake bino byo gutunganya indirimbo. Urebye n’ubu ngubu ncishamo nkaririmba, ariko ibyo nakunze cyane ni ibi byo gukora indirimbo kuko ntabwo twari kuririmba mu muryango twese.
I R: Ufite ikihe cyerekezo?
Nk’ubu ngubu ikintu ndimo ndashaka gukora ni ukugerageza gukora neza nkubaka ibyo ndimo ndakora kugira ngo abe ari byo nzamura. Ndifuza kuzamura abahanzi banjye dukorana, bagatera imbere.
I R: Ubona ari izihe mbogamizi ugihura nazo?
Imbogamizi ahanini njyewe nahura nazo zaba ziturutse nko kuri ino studio nicayemo ya Dream Records, wenda nko kutumvikana n’umukoresha gutyo, ariko nta zindi mbogamizi kuko nta mbogamizi zindi zihari. Ibintu nkora nubwo bitarumvikana cyane nizera ko bizagera hanze mu gihe gito cyane.
I R: Ubona ari iki cyakumira imiziki yo hanze?
Nta kindi kitari ugushyigikirana, buriya habayeho gushyigikirana, numva ko byakunda. Abantu bose bakiyumvisha ko bakumva ibyacu n’abanyamahanga bagatangira kubyumva aho kugira ngo ari twe duhora twumva ibyabo gusa.


text:
Jambo Karibu Jambo
Mwababeshyi Mwe. : Ndavuga ndeba ntekereza mbwira mwe babeshyi bagize umwuga ukubeshya no kubeshyera inzira karengane ngo mukunde muronke amaramuko. Mundeke mbwire bamwe muli mwe bagize umwuga wo gucura inkumbi no kwica inzirakarengane mukoresheje ibinyoma namwe ubwanyu muzi ko aliyo ntandaro yo koreka igihugu cyacu. Ngabo ababeshyi bicishije inzirakarengane muli bya bihe byakururiye amakuba igihugu cyacu , ubwo inzirakarenane zicwaga zizize yuko bamwe muli mwe bali baragize ukubeshya umwuga ubatunga ; mwicisha abaturanyi banyu, abavandimwe banyu, kandi muzi neza yuko ali inzirakarengane.
Ubwo igihugu gicura imiborogo ; byose bishingiye kubinyoma byanyu n’ ubugambanyi bwasenye igihugu cya cyacu twibarutse. Dore nimwe ba beshyi bakomoka mu turere twose tw’ Urwanda mu midugudu yose dutuyemo dore ko iwacu Irwanda nta kitazwi nubwo byinshi mutinya kuvuga uko byagenze kubera iyo ngeso yabalitsemo yo kubeshya no kubeshyera inzira karengane, Mbibutse ko mu rwa Gasabo buli muturage azi neza uwamwiciye n’ uwamusenyeye, nubwo batabivugira igihe, aliko iyo igihe kigeze ibyo byose biravugwa bikamenyakana .
Dore ngabo ba babeshyi muli gacaca , Inzira karengane ubwo ziyambazaga gacaca icyambere cyibanze zashakaga kwali ukumenya neza abazihekuye nabaziciye nta mpanvu, ubutabera nyabwo ku muntu wiciwe kwali ukumubwira uko byagenze; akabwirwa abamuhekuye maze bagahanwa bizwi neza ko abanyabyaha alibo koko bahanwe, aliko mwese muzi ko henshi atariko byagenze.
Henshi muli gacaca haranzwe abanyabinyoma baje kumenyekana kwizina rya munyangire, maze inzira karengane zishinjwa ibyo zitakoze ngo imitungo yabo ikunde igulishwe ; bamwe boherejwe muli gereza ubutazavamo kandi bazira abo banyabinyoma; Byali byoroshye kuvuga ukuli muli gacaca maze abahekuye urwanda bakamenyekana , bagahanwa kandi bagasaba imbabazi abo bahemukiye sinvuze ko bose bazize ubusa kuko hali abanyabyaha babikoze kandi babihaniwe.
Ndasaba buli munyarwanda Kwicuza imbere y’ Imana isumba byose kandi izi byose , ndavuga uzi ko yabeshyeye mugenzi we mu bihe bitandukanye yitwaza ko yabwiraga ubutegetsi yiyunvagamo ko bahuje ubwoko, Ndavuga uwaliwe wese waba yalicishije umuturanyi we; uwa mufungungishije, uwabaye intandaro y’ umuturanyi we guhungira imahanga, uwatumye imitungo yinzirakarengane itezwa cyamunara kubera ibinyoma byoretse bamwe muli twe , Ndangije mbibutsa kandi nanjye niyibutsa ko mu babeshyi habonetsemo ingeri nyinshi, ababeshyera abandi bagamije kubicisha; ababeshyera abandi bagamije kubacuza ibyabo; nababeshyera abandi bagamije kubacira imahanga; inzira karengane zalicishijwe, izindi zirahunga,ntibagiwe nabagizwe abatindi bagasigwa iheruheru nabo banyabinyoma .
Ndangije nsaba Nyagasani Kuragira no gukomeza kulinda imfubyi zinzirakarenga zo zakomeje kuzira ibyo zitakoze. Igitangaje kandi kibabaza nuko nabo twita abacika cumu alibo mfubyi zasizwe iheruheru niyo ntambara byageze aho zibagirwa kwiragiza Imana yo yakomeje kuzilinda kugeza magingo aya, maze muli bo; habonekamo bamwe babagize ukubeshya umwuga wo; maze kwica no kwicisha abo badakunda babikora bunva ko bali kwihimura , kenshi bakicisha abo bitaga ko ali bene wabo wabo bacyeka ko babahemukiye , Ubwo bamwe mu mfubyi zinzira karengane nubwo atali benshi twese twali dufitiye impuhwe kandi tugifitiye impuhwe naho haba habonetsemo abicanyi na banyabinyoma wagira ngo ni ab’ umwuga , nguko uko nabo baje kuvamo abahekuye Urwanda mu buryo bwabo no mu gihe cyabo Kandi bo bazi cyangwa bacyeka ko batazabibazwa .
Twibukiranye ko ababeshyi batagira ubwoko bihaliye kuko baboneka mu moko yose ; ntibagira uturere, ntibagira amadini bihaliye kuko baboneka muli yose no mu bindi byose bituranga. Mwalimu. 'Mwababeshyi Mwe. : Ndavuga ndeba ntekereza mbwira mwe babeshyi bagize umwuga ukubeshya no kubeshyera inzira karengane ngo mukunde muronke amaramuko. Mundeke mbwire bamwe muli mwe bagize umwuga wo gucura inkumbi no kwica inzirakarengane mukoresheje ibinyoma namwe ubwanyu muzi ko aliyo ntandaro yo koreka igihugu cyacu. Ngabo ababeshyi bicishije inzirakarengane muli bya bihe byakururiye amakuba igihugu cyacu , ubwo inzirakarenane zicwaga zizize yuko bamwe muli mwe bali baragize ukubeshya umwuga ubatunga ; mwicisha abaturanyi banyu, abavandimwe banyu, kandi muzi neza yuko ali inzirakarengane.
Ndababona mwababeshyi mwe mubwira abo mwafataga kimwe nkabategetsi ngo bakomoka mu bwoko bwanyu mubabwira yuko abaturanyi banyu mudahuje ubwoko mubacyeka amababa, ubwo inzirakarengane mukaba murazicishije , abagize amahirwe , bakangara ; bazize ibinyoma byanyu ; Ukubeshyera inzira karengane ntikwicishije gusa , kuko ibyo binyoma byanyu bwatumye benshi mu nzirakarengane zisahurwa zirasenyerwa byose mu bibona kandi alimwe ba nyirabayazana.
Ubwo igihugu gicura imiborogo ; byose bishingiye kubinyoma byanyu n’ ubugambanyi bwasenye igihugu cya cyacu twibarutse. Dore nimwe ba beshyi bakomoka mu turere twose tw’ Urwanda mu midugudu yose dutuyemo dore ko iwacu Irwanda nta kitazwi nubwo byinshi mutinya kuvuga uko byagenze kubera iyo ngeso yabalitsemo yo kubeshya no kubeshyera inzira karengane, Mbibutse ko mu rwa Gasabo buli muturage azi neza uwamwiciye n’ uwamusenyeye, nubwo batabivugira igihe, aliko iyo igihe kigeze ibyo byose biravugwa bikamenyakana .
Dore ngabo ba babeshyi muli gacaca , Inzira karengane ubwo ziyambazaga gacaca icyambere cyibanze zashakaga kwali ukumenya neza abazihekuye nabaziciye nta mpanvu, ubutabera nyabwo ku muntu wiciwe kwali ukumubwira uko byagenze; akabwirwa abamuhekuye maze bagahanwa bizwi neza ko abanyabyaha alibo koko bahanwe, aliko mwese muzi ko henshi atariko byagenze.
Henshi muli gacaca haranzwe abanyabinyoma baje kumenyekana kwizina rya munyangire, maze inzira karengane zishinjwa ibyo zitakoze ngo imitungo yabo ikunde igulishwe ; bamwe boherejwe muli gereza ubutazavamo kandi bazira abo banyabinyoma; Byali byoroshye kuvuga ukuli muli gacaca maze abahekuye urwanda bakamenyekana , bagahanwa kandi bagasaba imbabazi abo bahemukiye sinvuze ko bose bazize ubusa kuko hali abanyabyaha babikoze kandi babihaniwe.
Nguko uko abanyabinyoma batumye gacaca itagera ku ntegana zayo, maze ifunga inzira karengane imitungo yabatarakoze ibyaha iragurishwa benshi bahungira imahanga batinya gufungwa bazize mwe ba beshyi mwagize ibinyoma umwuga utuma muramuka. Babeshyi mujye mwibuka ko ibyo mwavuze mubeshya bitibagiranye , kuko nyuma yintambara yazahaje igihugu cyacu ; kugeza magingo aya, namwe ubwanyu imitima yanyu ihora itera kubera inzira karengane mwicishije, ndabwira abanyarwanda bagize inyabutatu dore ko abo babeshyi ali naho bakomoka; mu bihe byose byamakuba abo banyabinyoma nibo babaye inkongi yatwitse urwatubaye.
Ndasaba buli munyarwanda Kwicuza imbere y’ Imana isumba byose kandi izi byose , ndavuga uzi ko yabeshyeye mugenzi we mu bihe bitandukanye yitwaza ko yabwiraga ubutegetsi yiyunvagamo ko bahuje ubwoko, Ndavuga uwaliwe wese waba yalicishije umuturanyi we; uwa mufungungishije, uwabaye intandaro y’ umuturanyi we guhungira imahanga, uwatumye imitungo yinzirakarengane itezwa cyamunara kubera ibinyoma byoretse bamwe muli twe , Ndangije mbibutsa kandi nanjye niyibutsa ko mu babeshyi habonetsemo ingeri nyinshi, ababeshyera abandi bagamije kubicisha; ababeshyera abandi bagamije kubacuza ibyabo; nababeshyera abandi bagamije kubacira imahanga; inzira karengane zalicishijwe, izindi zirahunga,ntibagiwe nabagizwe abatindi bagasigwa iheruheru nabo banyabinyoma .
Ndangije nsaba Nyagasani Kuragira no gukomeza kulinda imfubyi zinzirakarenga zo zakomeje kuzira ibyo zitakoze. Igitangaje kandi kibabaza nuko nabo twita abacika cumu alibo mfubyi zasizwe iheruheru niyo ntambara byageze aho zibagirwa kwiragiza Imana yo yakomeje kuzilinda kugeza magingo aya, maze muli bo; habonekamo bamwe babagize ukubeshya umwuga wo; maze kwica no kwicisha abo badakunda babikora bunva ko bali kwihimura , kenshi bakicisha abo bitaga ko ali bene wabo wabo bacyeka ko babahemukiye , Ubwo bamwe mu mfubyi zinzira karengane nubwo atali benshi twese twali dufitiye impuhwe kandi tugifitiye impuhwe naho haba habonetsemo abicanyi na banyabinyoma wagira ngo ni ab’ umwuga , nguko uko nabo baje kuvamo abahekuye Urwanda mu buryo bwabo no mu gihe cyabo Kandi bo bazi cyangwa bacyeka ko batazabibazwa . .
Twibukiranye ko ababeshyi batagira ubwoko bihaliye kuko baboneka mu moko yose ; ntibagira uturere, ntibagira amadini bihaliye kuko baboneka muli yose no mu bindi byose bituranga.
Mwalimu.'


text:
Guca bugufi nyako!
Mwaba mwarigeze guhura na benedata muri Kristu bagenda bacuritse umutwe bakagaragaza n’uburakari mu maso. Natangajwe igihe kimwe no kumva ko babikoreshwa no guca bugufi.
Guca bugufi ni insanganyamatsiko ikunzwe kuvugwa mu Bakristu ariko kandi ubusobanuro bwayo buragutse. Usanga kuri bamwe guca bugufi ari guhitamo ibintu biciriritse, cyangwa se kwemera gufatwa nabi kugira ngo bashimishe Imana. Ariko nyamara guca bugufi ni ibindi birenze, ni n’isomo Yesu yashimitseho cyane, ni naryo turi bwibandeho cyane kugira ngo turushyeho gusobanukirwa.
Mariko 9 : 33-35 Bagera i Kaperinawumu, yinjiye mu nzu arababaza ati “Icyo mwahoze mugira impaka mu nzira n’iki? Baramwihorera kuko mu nzira bahoze bajya impaka z’umukuru wabo uwo ari we. Komeza usoma.
Luka 9 : 48 Arababwira ati “Uwemera uyu umwana muto mw’izina ryanjye nijye aba yemeye, kandi unyemera aba yemeye n’Uwantumye, kuko uworoheje muri mwe hanyuma y’abandi bose ari we mukuru.
1. Guca bugufi n’icyubahiro
Kuriya guceceka kw’abigishwa Yesu ababajije ibyo bavuganaga bitugaragariza uburyo ibyo bavuganaga byo gushaka kumenya umukuru muri bo byari bigayitse. Birashoboka ko icyo cyipfuzo cyo kuba mukuru kuri bo cyasaga nk’ubwibone. Ariko igitangaje nuko Kristu atabagayiye icyipfuzo bagize. Ahubwo yahise aboneraho akaryo ko kubera uburyo bakuzwa cyangwa se babona icyubahiro. Kandi ubwo buryo bwo kugera ku cyubahiro ni guca bugufi. Ibi bitwereka ko Imana itica ibyifuzo n’inzozi by’abana bayo ahubwo ibereka imfunguzo z’uburyo babigeraho, bijyanye n’amahame yayo. Niyo yagenye ko Aburahamu akomera, kandi ninawo mugabane w’Abakristu(gukomera). Uko twaba tumeze kose n’amateka twaba twaranyuzemo yose, tugomba kumenya ko kugira icyipfuzo cyo gukomera bitari icyaha cy’ubwibone, ahubwo ari umugambi w’Imana kutubona dukuzwa kubw’icyubahiro cyawo.
2. Imbuto yo guca bugufi
Habaho guca bugufi kutari nyako, kwa kidini, gutandukanye n’umwimerere wako w’ukuri, ndetse n’Imana itishimira. Pawulo yabwiye abakolosayi kwirinda abantu bafite ishusho yo guca bugufi, ariko bagana mu nzira mbi.
Abakolosayi 2 : 18 Ntihakagire umuntu ubavutsa ingororano zanyu, azibavukishije kwihindura nk’uwicisha bugufi no gusenga abamarayika, akiterera mubyo atazi atewe kwihimbariza ubusa n’ubwenge bwa kamere ye…
Kwiyiriza ubusa nayo ni inzira abantu bicisha bugufi imbere y’Imana, ariko umuhanuzi Yesaya yavuze ko kwiyiriza k’ukuri bitari kwigaragaza hanze ko uciye bugufi, ahubwo ari ibikorwa biva muri uko kwicisha bugufi.
Yesaya 58 : 5 Ugira ngo kwiyiriza ubusa nshima kumeze gutyo? Mbese ni umusi umuntu yibabarizamo akubika umutwe nk’umuberanya akisasira ibigunira akaryama mw’ivu? Ibyo nibyo wita kwiyiriza ubusa n’umusi Uwiteka yishimira?
Birashoboka rero kuba umuntu agaragara nk’uwuciye bugufi, agakora n’ibikorwa bisa nkaho yicishije bugufi, ariko ntabe ashimisha Imana. None ni igiki gitandukanya kwicisha bugufi nyako n’ukutari uk’ukuri? Ikigaragaza kwicisha bugufi nyako n’uko ibikorwa byako biba bigambiriye guhesha Imana icyubahiro. Kwicisha bugufi ni igikoresho, ntabwo ari umusaruro.
Imigani 18 : 12 Kwishyira hejuru k’umutima kubanziriza kurimbuka, kandi kwicisha bugufi kubanziriza guhabwa icyubahiro.
Imigani 22 : 4 Uwicisha bugufi, akubaha Uwiteka, ingororano ye ni ubukire n’icyubahiro n’ubugingo.
Guca bugufi bigomba kuzana umusaruro, rero iyo ari nta musaruro ubayeho, tugomba kwibaza niba twicishije bugufi by’ukuri cyangwa bitari byo.
Kwicisha bugufi k’ukuri ni inzira itugeza kucyubahiro, ku bukire ndetse n’ubugingo. Bitari uko kuba ari intwaro irimbura y’uburetwa ari ntaho buganisha. Kugira tumenye guca bugufi nyako, tugomba kukurebera mu musaruro wako. Niba twaba twaragize umusaruro mubi nyuma yo gukeka ko twari twicishije bugufi tugomba kwemerera imbaraga za Yesu zikaduhindura.
Luka 13 : 11-13 Asangamo umugore ufite dayimoni utera ubumuga, uwo mugore yari amaze imyaka 18 ahetamye, atabasha kunamuka na hato. Yesu amubonye aramuhamagara aramubwira ati: “Mugore, ubohowe ubumuga bwawe’’. Komeza usome.
Iyo kwicisha bugufi kwacu kugamije kudukuza no kutubohora tukagera mu cyubahiro, nibwo aba ari kwicisha bugufi dusanga mu byanditswe byera.
Isengesho ry’uyu musi : Mwami, ndasenze kugira ngo wigize kure ishusho yo guca bugufi kutari nyako gutuma mpetama. Mpisemo kubaho nicisha bugufi by’ukuri, biri mw’ijambo ryawe, kuzana mu buzima bwanjye icyubahiro, n’ubukire n’ubugingo, kubw’icyubahiro cyawe gikomeye. Amen.
Inyigisho yatanzwe na Jellil Do Rego


text:
Ukwiye gushima ni ufite igikombe cy’ Agakiza. Mwalimu Edissa
UKWIYE GUSHIMA NI UFITE IGIKOMBE CY’AGAKIZA
Zab.116:12-14, Ibyiza Uwiteka yangiriye byose, Ndabimwitura iki ? Nzakira igikombe cy’agakiza, Nambaze izina ry’Uwiteka. Nzahigura Uwiteka umuhigo wanjye, Ni koko nzawumuhigurira mu maso y’ubwoko bwe bwose.
Utarakiriye igikombe cy’agakiza nawe yahiga ariko ikibazo cyaba uguhigura. Twese dukunda guhiga iyo turi mu ntambara bishyushye, ariko igihe cyo guhigura kenshi kiragorana kuko kiba ari igihe cy’amahoro. Dawidi yibaza icyo yakwitura Imana yamusezeranije imbabazi zihoraho. Nyamara kandi n’ingorane ntiyabuze kuzigira. Icyamushoboje ni igikombe cy’agakiza. Nicyo yavuze muri Zab.23 (...Unsize amavuta mu mutwe, Igikombe cyanjye kirasesekara.).
Ni gute wabura ishimwe n’abami barashimye ! Ayishimira n’ibyokurya, Ayishima ko itishe abanzi be ikamutunganyiriza ameza bahari. Ikibabaje ni uko dushima Imana tukanitera hejuru kandi tutaretse ibyaha byacu. Dawidi we yagambiriye guhigurira Imana umuhigo mu ruhame rw’ubwoko bwayo kubw’imbabazi zayo.
Yibutse ko nubwo yanyuze mu gikombe cy’igicucu cy’urupfu ashaka kuvuga igihe icyaha cyo kwica Uriya agatwara umugore we aho cyamugejeje. Hari aho agira ati amagufwa yanjye ashajishwa no kuniha umunsi ukira. Ariko akomeza agira ati naturiye Uwiteka ibyaha byanjye kandi arambabarira !
Burya icyaha gikomeye ni ukuba ahantu udakwiriye kuba ukabura aho wagombye kuboneka. Byamujyanye mu gikombe cy’igicucu cy’urupfu. Dawidi ntiyatabaye yagombaga gutabara bimuzanira izo ngaruka. Biragatsindwa guta igikombe cy’agakiza, kidahari twasa n’abandi. Dawidi abuze icyo akora biramurangaza, Satani amufatira muri izo ntege nke.
Nta gitangaza k’uwambaye inyama n’amaraso ko agwa mu cyaha ahubwo igitangaza ni uguhigurira Uwiteka umuhigo wo kumukiranukira. Dawidi amaze kumenya ko yamutwitse inda, kuko yari yataye igikombe cy’agakiza ke agambirira kwiyoberanya. Niko benshi babigenza bari mu murimo ariko Uriya amurusha gukiranuka, bituma ukuboko kw’Imana kuguma kuremerera Dawidi kubw’icyaha cye.
Kumena amavuta biroroha ariko bisaba imbaraga ngo igikombe cyayo giseseke.
Byageze aho Dawidi yicisha Uriya kandi mu ntwari 30 za Dawidi Bibiliya ivuga na Uriya yarimo.Umugaba w’ingabo Yowabu atuma amakuru k’umwami Dawidi ko Uriya yapfuye ariko hagapfa n’abandi batagapfuye, kuko yatekerezaga ko umwami ashobora kurakara akamucyurira ahitamo kongeraho ko na Uriya yaphuye kugirango ahonshe uburakari bw’umwami, Kandi niko byagenze ubundi Dawidi yicira urubanza. Niko bimerera uwamennye igikombe cy’agakiza ke.
Igikombe cy’agakiza kidahari nta mashimwe twabona ! Mbese Dawidi ko yasibanganyije ibimenyetso, byaramuhiriye ? Dawidi arongora Batisheba ku mugaragaro. Imana iruta byose iyo utabasha kwishushanyaho ituma umuhanuzi Natani, ahabwa ijambo kandi ahabwa n’ubwenge butangaje bwo guhanurira umwami abimubwira mu mugani w’umukire wakirije umushyitsi we intama y’umukene w’umuturanyi we. Dawidi, kuko yari yaratakaje igikombe cye ntiyimenya yicira urwo gupfa, kuko uwataye icyi gikombe biragoye kwimenya.
Nuko Natani amaze kumubwira ko ariwe, Umwami aca bugufi yumva neza ko akwiriye gupfa. Niyo mpamvu Imana yamugiriye imbabazi kubwo guca bugufi. Nawe yakwibuka imbabazi zayo ati ibyiza Uwiteka yangiriye byose ndabimwitura iki ? Ati nzakira igikombe cy’agakiza kanjye.
Dawidi ati inshyimbo (inkoni y’imbabazi) yawe n’inkoni (igihano) yawe nibyo bimpumuriza. Nubwo yababariwe, ariko ingaruka z’icyaha cye ntizabuze kubaho.
Yefuta, yavutse ku mubyeyi w’umwisiraheli ariko nyina ari umunyamahanga, Abisiraheli baramwangaza. Ariko bamubonyemo ubutwari baramwiyambaza arabayobora kandi atabara ajya kurwana n’abamoni, aho yahigiye umuhigo ko natabaruka amahoro ikizasohoka mbere iwe azagitambira Uwiteka. Imana itabarana nawe ariko igitangaje asanganirwa n’umukobwa we kandi w’ikinege. Ubutwari bwe n’ubw’umukobwa we bibahesha guhigura uyu muhigo utoroshye. Nyamara twebwe tunanirwa guhigura Imana ibyo twivugiye nyamara bitworohera kuririmba ibya Yefuta ukibwira uti : "Imana nayo irabireba, reka mbe ntanze igice..." ni ishyano kuri wowe.
Mukundwa, higura Uwiteka bizana umugisha ariko icy’ibanze ni ukwakira igikombe cy’agakiza.
Cungana n’amavuta yawe kuko ibiyasaba ari byinshi, ntukabe muri ba basabyi b’amavuta, bamwe b’abapfapfa. Amen !
Mwalimu Edissa Mukansoneye


text:
ISOMO RYA MBERE
Igitabo cy’Ivugururamategeko (Ivug 18, 15-20)
Musa abwira Abayisraheli ati 15«Uhoraho Imana yawe azitorera umuhanuzi umeze nkanjye, ukomoka muri mwe, mu bavandimwe bawe; azabe ari we mwumva. 16Ni na cyo wasabye Uhoraho Imana yawe kuri Horebu, kuri wa munsi w’ikoraniro, igihe wavugaga uti ‘Sinshaka gukomeza kumva ijwi ry’Uhoraho Imana yanjye, sinshaka gukomeza kubona uwo muriro mwinshi kugira ngo ntapfa !’ 17Ni bwo Uhoraho yambwiraga ati ‘Bagize neza kuba bavuze batyo !’ 18Nzababonera umuhanuzi umeze nkawe, ukomoka mu bavandimwe babo ; nzashyira amagambo yanjye mu kanwa ke, ajye ababwira ibyo mubwirije byose. 19Kandi umuntu utazumva amagambo yanjye, ayo uwo muhanuzi nyine azavuga mu izina ryanjye, nzabimuryoza ubwanjye. 20Ariko uwo muhanuzi nahangara kuvuga mu izina ryanjye ijambo ntamubwirije kuvuga, cyangwa akavuga mu izina ry’imana zindi, icyo gihe uwo muhanuzi azapfa.’»
ZABURI (Zab 95 (94), 1-2, 6-7b, 7d-8a.9)
Inyik/ Uyu munsi ntitugundirize umutima wacu,
ahubwo dutege amatwi ijambo ry’Uhoraho.
Nimuze tuvugirize impundu Uhoraho,
turirimbe Urutare rudukiza.
Tumuhinguke imbere tumurata,
tumuririmbire ibisingizo.
Nimwinjire duhine umugongo twuname,
dutere ivi imbere y’Uhoraho waturemye.
Kuko we ari Imana yacu,
Naho twe tukaba imbaga yo mu rwuri rwe.
Iyaba uyu munsi mwakundaga mukumva ijwi rye !
«Ntimugundirize umutima wanyu nko mu butayu,
aho abasekuruza banyu banyinjaga,
aho bangeragerezaga n’ubwo bari barabonye ibikorwa byanjye.»
ISOMO RYA KABIRI
Ibaruwa ya mbere Mutagatifu Pawulo lntumwa yandikiye Abanyakorinti (1 Kor 7, 32-35)
Bavandimwe, 32icyo nabifuriza ni ukubaho nta mpagarara. Umuntu utashatse ahihibikanira ibyerekeye Nyagasani, ashaka uko yanyura Imana. 33Naho ufite umugore aharanira iby’isi, ashakashaka uko yanyura umugore we, 34maze akaba yisatuyemo kabiri. Bityo n’umugore cyangwa umukobwa batashatse bahihibikanira ibyerekeye Nyagasani, ngo bamutunganire ku mubiri no ku mutima. Naho umugore washatse aharanira iby’isi, ashakashaka uko yashimisha umugabo we. 35Ibyo mbibabwiriye kubafasha, atari umutego mbagushamo, ahubwo ari ukugira ngo mukore ikirushijeho gutungana, kandi mwegukire Nyagasani nta nkomyi.
IBANGONDIRIMBO RIBANZIRIZA IVANJILI (Lk 1, 68. 79)
Alleluya Alleluya.
Nihasingizwe Nyagasani Imana yacu,
abari batuye mu mwijima yababengeranishijeho urumuri.
Alleluya.
IVANJILI
+ Mariko (Mk 1, 21-28)
Muri icyo gihe Yezu yari aherekejwe n’abigishwa be, 21bagera i Kafarinawumu. Nuko ku munsi w’isabato yinjira mu isengero, arigisha. 22Batangariraga inyigisho ze, kuko yabigishaga nk’umuntu ufite ububasta utameze nk’abigishamategeko babo.
23Ubwo nyine mu isengero ryabo hakaba umuntu wahanzweho na roho mbi. Nuko itera hejuru iti 24«Uradushakaho iki, Yezu w’i Nazareti ? Waje kuturimbura ! Nzi uwo uri we : uri Intungane y’Imana.» 25Yezu ayibwira ayikangara ati «Ceceka kandi uve muri uwo muntu !» 26Nuko iyo roho mbi iramutigisa cyane, imusohokamo ivuza induru. 27Bose barumirwa bituma babazanya bati «Ibi ni ibiki ? Mbega inyigisho nshya itanganywe ububasha ! Arategeka na roho mbi zikamwumvira !» 28Nuko bidatinze, inkuru ye ikwira mu ntara yose ya Galileya.


text:
Muri iyi minsi bamwe mu basore n’inkumi iyo bumvise ijambo ubukwe imitima irabasimbuka ahanini bitewe n’uko ibikenerwa kugirango ubukwe butahe bibona umugabo bigasiba undi.Ni muri urwo rwego hateguwe igiterane kigiye gufasha abifuza gukora ubukwe uko bakwigobotora ingoyi yababuzaga gutera intambwe ngo n’abo bitwe ababyeyi binyuze mu nzira nziza Imana yemera.
Muri iyi minsi bamwe mu basore n’inkumi iyo bumvise ijambo ubukwe imitima irabasimbuka ahanini bitewe n’uko ibikenerwa kugirango ubukwe butahe bibona umugabo bigasiba undi.Ni muri urwo rwego hateguwe igiterane kigiye gufasha abifuza gukora ubukwe uko bakwigobotora ingoyi yababuzaga gutera intambwe ngo n’abo bitwe ababyeyi binyuze mu nzira nziza Imana yemera.
Kuri iki cyumweru itariki 10 ukuboza 2017, kuri ADEPR Rukurazo (kimironko) kuva saa 14:00 z’amanywa kugeza 18:00 za nimugoroba hazabera igiterane kizagaragaramo korali Abakorerayesu y’ADEPR Rukurazo, izwi mu indirimbo nka Aritamurura n’izindi, umuhanzi Stella Manishimwe uzwi kundirimbo nyinshi nka Ninjye wamugore n’izindi, n’umuvugabutumwa bwiza Barakagira Pascal.
Icyo giterane cyateguwe n’abakristu bibumbiye mu itsinda ‘Urukundo-Inzira y’Ubugingo’ icyo giterane n’icyo gutangiza kumugaragaro igikorwa cy’urukundo cyo gufasha abantu bose bashaka gukora ubukwe nkuko twabitangarijwe n’abateguye iki giterane ndetse no gushyira kumugaragaro igitabo UMURAGE MWIZA.
- Iki ni igitabo kizamurikwa kuri uwo munsi
Munyeshyaka Jean Paul,umuyobozi w’Urukundo-inzira usengera mu itorero ADEPR Remera, akaba n’umwanditsi w’igitabo umurage mwiza aricyo kizanashyirwa kumugaragaro uwo munsi w’igiterane, yabajijwe niba atari amayeri yo kureshya abantu ngo bazitabire igiterane kubwinshi, avuga ko atari ugutera abantu igipindi ko ari igikorwa giteguye neza.
Abajijwe uwo mutera nkunga uzafasha abanyarwanda bose gukora ubukwe uwo ariwe cyane ko ubukwe ari ikintu gihenze kuburyo bugaragarira buri wese,maze ati:
Ntabwo twahangara kubeshya abanyarwanda, iki gikorwa cy’urukundo kirahari giteguye neza, kandi abateguye iki giterane ni nabo banyiri gikorwa, nibo baterankunga, twiteguye gufasha abantu bose bazaza batugana bashaka gukora ubukwe buri wese kubushobozi afite kugeza kumuntu udafite n’ifaranga na rimwe ryo gukora ubukwe, buri wese tuzamwakira uko ari, ni umushinga wizwe neza twahaye izina rya ‘special wedding (ubukwe bwihariye)‘ ni ubukwe buzajya buhuza abantu benshi icyarimwe, umuranga w’abasore aba ari umwe n’uw’abakobwa ari umwe, ibikenewe byose muri ubwo bukwe tuzajya tubyishingira dufatanyije na ba nyiri ubukwe.
Intego z’iki gikorwa ni eshanu:
Intego yambere, nkuko turi umuryango w’urukundo, twiyemeje gufasha imfubyi zidafite ababyeyi cyangwa imiryango tukababera ababyeyi ndetse tukababera umuryango, tukabakorera ubukwe bwiza tukabereka urukundo, tukabafasha gutangira ubuzima bushya bw’ibyishimo n’umunezero, si byiza ko umuntu agira ibikomere by’ubupfubyi n’ibindi bibazo ngo agerekeho n’umutwaro w’ubukwe kandi ubukwe bwari bukwiye kumubera ibyishimo.
Intego ya kabiri y’iki gikorwa, ni ugukemura ikibazo cy’ubukwe bwabereye umutwaro abanyarwanda kandi bwari bukwiye kuba ibyishimo, niyo mpamvu iki gikorwa kitareba imfubyi gusa ahubwo ni icy’abanyarwanda bose.
Abantu bashobora gutekereza ko ubu bukwe ari ubw’abakene nyamara siko bimeze, mu Rwanda ubukwe burahenze cyane ntamuntu n’umwe ubukora butamuhangayikishije.
Mu Rwanda ntibyoroshye kubona umuntu uhembwa amafaranga yashobora gukora ubukwe, na minisitiri ubwe amafaranga ahembwa ntiyakora ubukwe, tekereza rero ko mu rubyiruko utapfa kubona umuntu uri kurwego rwa minisitiri.
Muri make kutagira amafaranga yo gukora ubukwe si ubukene, ni ikibazo abanyarwanda bose basangiye. Uburyo umushinga wacu wubatse rero, buri wese ni umuterankunga wa mugenzi we, ushobora kuba ufite ibihumbi icumi ukumva ari make atakora ubukwe ariko nuyazana uzaba uteye inkunga ufite ubushobozi bw’ibihumbi bitanu, kandi mwese mukore ubukwe bwa miliyoni nyinshi, urumva ko uzaba ukoze igikorwa cy’urukundo kandi nawe bizaba bikugiriye umumaro cyane.
- Korali Abakorera Yesu izwi mu ndirimbo zakunzwe nka "Aritamurura" izaba ihari
Ikindi yamafaranga abantu babikaga abandi bakaka inguzanyo mu mabanki bashaka ayo gukora ubukwe, abantu bazajya bayakoresha biteza imbere cyangwa bayahereho biyubakira urugo rwiza rukomeye batayasesaguriye mubukwe, hari n’abo usanga nyuma y’ubukwe bahura n’ibibazo by’ubukene bukabije kandi bari bifashije, kubera ikibazo cy’ubukwe cyabereye abantu umusaraba aho kubabera ibyishimo.
Intego ya gatatu y’iki gikorwa, ni uguca umuco wo kwishyingira ku banyarwanda by’umwihariko kubakristu, ntidushaka kongera kumva umukristu wishyingiye abitewe no kubura amafaranga yo gukora ubukwe.
Intego ya kane ari nabwo butumwa bukomeye dufitiye abanyarwanda, Imana ije gusubiza amasengesho y’abantu bose basengaga bayisaba amafaranga yo gukora ubukwe, tujya twumva ubuhamya bw’abantu batandukanye, umwe ngo Imana yankoreye ubukwe mfite amafaranga igihumbi gusa cyangwa ibihumbi bibiri n’ibindi.
Ubu rero ntibizongera kuba igitangaza, n’udafite na rimwe azajya akora ubukwe kandi bibe ari ibintu bisanzwe, hari n’abo twumva bagera kurwego rwo gusengera ibyatsi n’impapuro ngo bihinduke amafaranga ubukwe bwababereye ikibazo, ayo masengesho yose Imana ije kuyashyiraho iherezo idukoresheje.
Kandi ndatekereza ko abanyarwanda atari abana kuburyo wasenga Imana uyisaba ibiryo kandi ubireba wanahawe karibu kumeza.
Intego ya gatanu y’iki gikorwa, ni ugukumira ibyaha by’ubusambanyi mu rubyiruko, kwirinda gutwara inda zitateganyijwe, no gutandukana kw’abakundana kwa hato na hato intego yo kurushinga itagezweho, bitewe no gutinda cyane muri fiyansaye, batinzwa no kubura ubushobozi bwo gukora ubukwe.
Munyeshyaka Jean Paul, asaba abanyarwanda kwitabira iki giterane kizaba kuri iki cyumweru itariki 10 ukuboza 2017, kuri ADEPR Rukurazo (kimironko) kuva saa 14:00 z’amanywa kugeza 18:00 za nimugoroba, bakazahabwa ibisobanuro birambuye.
Ni igiterane kizagaragaramo korali Abakorerayesu y’ADEPR Rukurazo, izwi mundirimbo nka Aritamurura n’izindi, umuhanzi Stella Manishimwe uzwi kundirimbo nyinshi nka Ninjye wamugore n’izindi, n’umuvugabutumwa bwiza Barakagira Pascal.


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 10, 1-10)
Bavandimwe, 1Amategeko ya kera ntiyarangaga bihagije amahame y’ukuri, ahubwo yari amarenga y’ibyiza bizaza. Ntiyashoboraga na gato kugeza ku butungane abaturaga ubudahwema ibyo bitambo bidahinduka, basubiragamo buri mwaka. 2Iyo bitaba ibyo baba bararetse kubitura, kuko iyo baza gusukurwa burundu, ntibari gukomeza kwigiramo inkeke y’icyaha. 3Nyamara ahubwo ibyo bitambo byari bigamije buri mwaka kwibutsa imbaga ibyaha byayo. 4Koko rero nta kuntu amaraso y’ibimasa n’aya za ruhaya ashobora kuvanaho ibyaha. 5Ni cyo cyatumye igihe Kristu aje ku isi yavuze ati «Ntiwanyuzwe n’ibitambo n’amaturo, ahubwo wampangiye umubiri. 6Ntiwashimishijwe n’ibitambo bitwikwa bihongerera ibyaha; 7nuko ndavuga nti “Dore ndaje, kuko ari jye uvugwa mu muzingo w’igitabo, ngo nkore ugushaka kwawe, Dawe.”» 8Umva ko abanje kuvuga ati «Ntiwanyuzwe cyangwa ngo ushimishwe n’amaturo n’ibitambo bitwikwa, bihongerera ibyaha», nyamara biturwa uko biteganywa n’Amategeko! 9Hanyuma akongeraho ati «Dore ndaje ngo nkore ugushaka kwawe.»Ni uko yakuyeho uburyo bwa mbere bwo gutura, ashinga ubwa kabiri. 10Ni ku bw’uko gushaka kandi twatagatifujwe n’ituro ry’umubiri wa Kristu, ryabaye rimwe rizima.
ZABURI (Zab 40 (39), 2.4ab, 7-8a, 10, 11)
Inyik/ Ngaha ndaje Nyagasani, niyemeje gukora ibigushimisha.
Niringiye Uhoraho, mwiringira ntatezuka;
Nuko anyitaho maze yumva amaganya yanjye.
Yampaye guhanika indirimbo nshya,
ndirimbira Imana yacu ibisingizo biyikwiye.
Ntiwifuje ibitambo cyangwa amaturo,
ahubwo wanzibuye amatwi ngo numve;
ntiwigombye igitambo gitwikwa cyangwa icy’impongano
ni yo mpamvu navuze nti«Ngaha ndaje!»
Namamaje ubutungane bwawe mu ikoraniro rigari;
ibyo usanzwe ubizi, Uhoraho,
sinigeze mbumba umunwa ngo nceceke.
Ubutungane bwawe sinabuhishe mu mutima wanjye,
Namamaje ubudahemuka bwawe n’umukiro uguturukaho,
Sinahishahisha ineza n’ukuri byawe imbere y’ikoraniro rigari.
IBANGONDIRIMBO RIBANZlRIZA IVANJILI (Mt11,25)
Alleluya Alleluya.
Uragasingizwa Dawe, Mutegetsi w’ijuru n’isi,
Wowe wahishuriye abaciye bugufi amabanga y’Ingoma
y’ijuru.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk3,31-35)
Muri icyo gihe, Yezu yari mu nzu, 31nyina n’abavandimwe be baraza bahagarara hanze, bamutumaho ngo aze babonane. 32Abantu benshi bakaba bicaye bamukikije. Baramubwira bati «Dore nyoko n’abavandimwe bawe bari hanze baragushaka.» 33Arabasubiza ati «Mama ni nde, n’abavandimwe banjye ni bande?» 34Nuko azengurutsa amaso mu bari bicaye bamukikije, aravuga ati «Dore mama, dore n’abavandimwe banjye. 35Umuntu wese ukora icyo Imana ishaka, ni we muvandimwe wanjye, ni we mushiki wanjye kandi ni we mama.»


text:
Gicmbi- Umuyobozi w’Akarere yifatanyije n’abaturage mu muganda wo kurwanya isuri
Abaturage bo mu murenge wa Cyumba mu Karere ka Gicumbi kuri uyu wa 15/5/2012 nibwo bifatanyije n’umuyobozi w’akarere Nyangezi Bonane gukora umuganda wo kurwanya isuri no gucukura ibyobo by’amazi kugira ngo barusheho kubungabunga imyaka yabo.
Abaturage bari gukorana umuganda n’umuyobozi bishimiye uburyo umuyobozi yitanze kandi mu gikorwa cy’uwo muganda babashije gukora ahantu hanini cyane kubera ibyishimo by’uko umuyobozi wabo yabafashije kurwanya isuri nk’uko babitangaza.
Ngarambe Straton yavuze ko yishimiye igikorwa cy’umuganda cyabaye uyu munsi kuko bagifashijwemo n’umuyobozi wabo.
Ati “ Twishimye ko yaje kwifatanya na twe, byatumye tugira imbaraga nyinshi kandi bituma tubasha kumva neza akamaro ko kurwanya isuri, n’ubwo atari ubwa mbere yifatanyije natweâ€.
Abagore nabo bitabiriye umuganda bawukoze bishimye kuko wari umuganda udasanzwe nk’uko benshi muri bo babivuga.
Mukandorimana Antoinette yagize ati “ maze twaje tuzi ko tugiye kuvunika twenyine tuhageze tuhasanga abagabo bacu noneho tubonye umuyobozi w’Akarere biba akarushoâ€.
Mu ijambo umuyobozi w’Akarere yagejeje ku bitabiriye umuganda yabashimiye uburyo bitanze bakaza kwifatanya mu muganda mu gikorwa cyo kurwanya isuri no gucukura ibyobo by’amazi.
Asanga hose mu mirenge nibitabira iki gikorwa bizagirira inyungu abazaba barabyitabiriye.


text:
AMASOMO YA MISA YO KU MUGOROBA UBANZIRIZA UMUNSI MUKURU (ku wa 23 Kamena)
ISOMO RYA MBERE
Igitabo cy’Umuhanuzi Yeremiya (Yer 1,4-10)
4Uhoraho yambwiye iri jambo agira ati 5« Ntarakuremera mu nda ya nyoko nari nkuzi; nakwitoreye utaravuka nkugira umuhanuzi w’amahanga.» 6Ubwo nanjye ndatakamba nti «Rwose Nyagasani, sinashobora kuvuga dore ndacyari muto!» Nuko Uhoraho arambwira ati «Wivuga ngo ndacyari muto, kuko aho nkohereza hose uzajyayo, kandi n’ibyo ngutuma byose ukazabivuga. 8Ntugire umuntu utinya, humura turi kumwe ndagutabara. Uwo ni Uhoraho ubivuze.» 9Uhoraho anyegereza ikiganza, ankora ku munwa maze arambwira ati«Dore nshyize amagamba yanjye mu kanwa kawe. 10Umenye ko uyu munsi nguhaye ububasha ku mahanga no ku bihugu byose, kugira ngo urandure kandi uhirike, utsembe kandi usenye, kugira ngo wubake kandi utere imbuto.»
ZABURI (Zab 71 (70), 5-6b, 7-8, 15ab.17, 19.6c)
Inyik/ Mbere y’uko amaso yanjye abona izuba, wanyitagaho.
Ni wowe mizero yanjye, Nyagasani,
Uhoraho, ni wowe niringira kuva mu buto bwanjye.
Narakwisunze kuva nkivuka,
Unyitorera nkiva mu nda ya mama.
Abenshi baketse ko wamvumye,
kandi ari Wowe buhungiro bwanjye.
Umunwa wanjye Wuzuye ibisingizo byawe,
lminsi yose ndirimba ikuzo ryawe.
Nzatangaza ukuntu uri indahemuka,
lminsi yose namamaze agakiza kawe.
Mana, wanyiyigtshirije kuva mu buto bwanjye,
na n’ubu ndacyarata ibyiza byawe.
Mana, ubudahemuka bwawe burahebuje,
wowe wakoze ibintu by’agatangaza,
ni nde uhwanye nawe?
Ni cyo gituma nzahora ngusingiza.
ISOMO RYA KABIRI
Ibaruwa ya mbere ya Mutagatifu Petero lntumwa (1 Pet 1,8-12a)
Bavandimwe, Yezu Kristu8koko ni We mukunda mutamurora, mukamwemera mutarigeze mumubona; akaba ari na cyo gituma mwasazwe n’ibyishimo bitagira ivugiro kandi by’agatangaza, 9kuko mwashyikiriye igihembo cy’ukwemera kwanyu, ari cyo umukiro wanyu. 10 Iby’uwo mukiro, abahanuzi bagerageje kubikurikirana no kubisobanuza, maze bahanura ibyerekeye ineza mwari mugiye kugirirwa n’Imana. 11Bashakashakaga uko batahura igihe n’uburyo ibyo bari bumvishijwe na Roho wa Kristu wari ubarimo bizabera, nk’ibyerekeye ububabare Kristu yagombaga kubabara, hamwe n’ikuzo rizabukurikira. 12aAbo bahanuzi Imana yabahishuriye ko ubwo butumwa atari bo bwagenewe, ahubwo ko ari mwebwe bagombye kubushyikiriza, none ubu ngubu mukaba mubumenyeshejwe n’abigisha b’Inkuru Nziza, bayobowe na Roho Mutagatifu woherejwe aturuka mu ijuru.
IVANJILI
IBANGONDIRIMBO RIBANZIRIZA IVANJILI (Yh 1,7 ; Lk 1, 17)
Alleluya Alleluya.
Yohani azaruta umuhanuzi,
azaba umugabo wo guhamya iby’urumuri,
azategurire Nyagasani umuryango umutunganiye.
Alleluya.
+ Luka (Lk 1,5-17)
5Ku ngoma ya Herodi, umwami wa Yudeva, hari umuherezabitambo wo mu cyiciro Abiya, akitwa Zakariya, n’umugore we akaba uwo mu muryango wa Aroni, akitwa Elizabeti. 6Bombi bari intungane imbere y’Imana, bagakurikiza badatezuka amategeko n’amabwiriza yose ya Nyagasani. 7Ariko nta mwana bari bafite , kuko Elizabeti yari ingumba; byongeye bombi bari bageze mu zabukuru.8Igihe rero Zakariya yariho akora imihango y’ubuherezabitambo imbere y’Imana, mu mwanya ugenewe icyiciro cye, nk’uko abaherezabitambo babigenzaga, ubufindo buramufata ngo ajye gutwika ububani mu Ngoro ya Nyagasani. 10Rubanda rwose rwasengeraga hanze, igihe cyo gutwika ububani. 11Nuko Umumalayika wa Nyagasani amubonekera ahagaze iburyo bw’urutambiro rw’ububani. 12Zakariya amubonye arikanga, ubwoba buramutaha. 13Ariko Malayika aramubwira ati «Wigira ubwoba, Zakariya, kuko isengesho ryawe ryashimwe : Umugore wawe Elizabeti azakubyarira umuhungu, maze ukazamwita Yohani. 14Azagutera ibyishimo n’umunezero, kandi benshi bazashimishwa n’ivuka rye, 15kuko azaba umuntu ukomeye mu maso ya Nyagasani. Ntazanywa divayi n’icyitwa inzoga cyose, kandi azuzura Roho Mutagatifu akiri mu nda ya nyina. 16Azagarura abana benshi ba Israheli kuri Nyagasani lmana yabo, 17kandi azagenda imbere y’Imana arangwa n’umutima w’ubushobozi nka Eliya, agira ngo yunge ababyeyi n’abana babo, no kugira ngo ab’ibigande abagire intungane, maze ategurire atyo Nyagasani umuryango umutunganiye.»
AMASOMO YA MISA Y’UMUNSI MUKURU UBWAWO (kuwa24 Kamena)
ISOMO RYA MBERE
Igitabo cy’Umuhanuzi Izayi (Iz 49,1-6)
1Birwa nimunyumve; bihugu bya kure muntege amatwi! Uhoraho yampamagaye ntaravuka; nkiri mu nda ya mama, izina, ryanjye yararivugaga. 2Umunwa wanjye yawugize nk’inkota ityaye, ankinga mu gacucu k’ikiganza cye, angira nk’umwambi utyaye; ampisha mu mutana we. 3Yarambwiye ati «Uri umugaragu wanjye, (Israheli), ni wowe nzagaragarizamo ikuzo ryanjye.» 4Ariko jye naribwiraga nti «Naruhiye ubusa, mvunwa n’ibidafite akamaro.» Nyamara Uhoraho ni we ùzandenganura, igihembo nagiteguriwe iruhande rw’Imana yanjye. 5None ngaha Uhoraho yabyivugiye, we wandemeye kumubera umugaragu kuva nkiri mu nda ya mama, kugira ngo mugarurire Yakobo, mukorakoranyirize Israheli; guhera ubu rero mfite ubutoni kuri Uhoraho, ububasha bwanjye bukaba ari Imana yanjye. 6Yarambwiye ati «Gusubiranya imiryango ya Yakobo no kugarura abarokotse ba Israheli, ibyo ntibihagije ku mugaragu wanjye; ahubwo nakugeneye kuba urumuri rw’amahanga, kugira ngo umukiro wanjye usakare kugera mu mpera z’isi.»
ZABURI (Zab 139 (138), 1-2.3b, 13-14a, 14b-15b)
Inyik/ Ndagushimira, Mana yanjye,
kubera ibikorwa byawe bitangaje.
Uhoraho, undeba mu nkebe z’umutima ukamenya wese,
Iyo nicaye n’iyo mpagaze byose uba ubizi;
imigambi yanjye uyimenya mbere y’igihe,
mu migenzereze yanjye yose nta na kimwe kigusoba.
Ni wowe waremye ingingo zanjye,
umbumbabumbira mu nda ya mama.
Ndagushimira ko wandemye ku buryo buhimbye.
Ibikorwa byawe biratangaje,
umutima wanjye urabizi neza rwose.
Amagufwa yanjye ntiyakwikinze,
Igihe naremerwaga mu ibanga.
ISOMO RYA KABIRI
Igitabo cy’Ibyakozwe n’Intumwa (Intu 13, 22-26)
Mu isengero ry’i Antiyokiya ho muri Pisidiya, Pawulo yabwiye Abayahudi ati 22« Imana yamaze guhigika Sawuli, ishyiraho Dawudi ngo abe umwami, ari na we yatanzeho icyemezo iti ‘Nabonye Dawudi mwene Yese, umuntu unguye ku mutima, uzakora ibyo nshaka byose.’ 23Mu rubyaro rwe nk’uko Imana yari yarabimusezeranyije, ni ho yakuye Yezu, Umukiza wa lsraheli. 24Mbere y’ukuza kwe, Yohani yatangarije Abayisraheli bose batisimu yo kwisubiraho. 25Nuko ajya kurangiza ubutumwa bwe aravuga ati ‘Nta bwo ndi uwo mukeka! Ahubwo hari ugiye kuza ankurikiye, nkaba ntakwiriye no guhambura udushumi tw’inkweto ze. 26Bavandimwe, mwaba urubyaro rwa Abrahamu cyangwa se mwaba abatinya Imana, iri jambo ry’umukiro ni mwe ryohererejwe.»
IVANJILI
IBANGONDIRIMBO RIBANZIRIZA IVANJILl (Lk 1,76)
Alleluya Alleluya.
Nitwishimire ivuka rya Yohani Batisita
Azitwa umuhanuzi w’Umusumbabyose,
Azabanziriza Nyagasani kugira ngo amutegurire inzira.
Alleluya.
+Luka (Lk 1,57-66.80)
Igihe cyo kubyara kigeze, 57Elizabeti abyara umwana w’umuhungu, 58Abaturanyi na bene wabo bumvise ko Nyagasani yamugiriye ubuntu, bafatanya na we kwishima. 59Ku munsi wa munani baza kugenya umwana, bashaka kumwita Zakariya nka se. 60Ariko nyina aravuga ati «Oya, aritwa Yohani.» 61Baramubwira bati« Nta muntu wo mu muryango wanyu wigeze kwitwa iryo zina!» 62Nuko babaza se mu marenga uko yifuza kwita umwana. 63Zakariya yaka akabaho maze yandikaho aya magambo: « Izina rye ni Yohani.» Bose baratangara. 64Ako kanya umunwa we urabumbuka, n’ururimi rwe ruragobodoka, maze atangira kuvuga asingiza Imana. 65Nuko ubwoba butta abaturanyi babo bose, n’abo mu misozi yo mu Yudeya, bakwiza hose ibyabaye. 66Ababyumvaga bose bakomezaga kubizirikana mu mitima, bibaza bati «Uyu mwana azamera ate, ko ububasha bwa Nyagasani buri kumwe na we?» 80Umwana uko yakuraga, ni na ko yungukaga ubwenge. Nuko yibera ahantu h’ubutayu kugeza igihe yigaragaje imbere ya Israheli.


text:
Nafashwe ku ngufu nkiri muto. Ese natakaje ubusugi burundu ?
Muraho simukoreshe amazina yange,mfite ikibazo Nibaza, cyambujije amahoro. Ese umuntu wakoze imibonano mpuza bitsina akiri muto afite nk’imyaka 8 agahura nihohoterwa muriyo myaka yose ariko akabihagarikaafite 12 ubu akaba afite 20,ese ubu yaba yarasubiranye akaba isugi cyangwa nubundi iyo abonanye n’umugabo ahita abona ko yabaye umugore cyera?
Mumbabariye mwampa igisubizo kuko umuhungu dukundana ahora ambaza nimba ndi i sugi kuko namukaniye ko tuzaryamana ku munsi w’ubukwe bwacu, mfite ubwoba rero bwo kumuha igisubizo ntazi neza, ngo bitazansenyera nkigerayo asanze naramubeshye, murakoze
agasaro.com
Ukeneye kugisha inama abasomyi watwandikira kuri agasaromagazine@gmail.com
Forum posts
-
-
-
yewe byaterwa nuko uwo mwabikoranye yabijyenje;iyo yabashije kwinjira wese uba waratakaje ubusugi rwose ariko na none ntube urangaye cyane nkuwakomeje kubikora kuko natwe abagore iyo tumaze igihe tutabikora wumva warasubiranye ariko nubundi murakokanya ahita yinjira nubwo bibabaza;ariko isugi yo bisaga nk’inshuro eshatu cyangwa kugirango umugabo abashe kwinjira.
ubwo rero nanone niba batarinjiyemo bagakorera inyuma uracyari isugi humura.
-
Mwiriwe nkinama njy nakugira nib kko uwo muhungu mukundana afite gahunda ndumva kubwanjy wamubwiza ukuri kwibyo waciyemo kko ubusugi bwo ntiwamera nkutarigez abikora gusa umubwiy k utari isugi harubwo yabibona nabi ibyiza nuk nuko wamubwiza ukuri akabona k atari wowe byaturutseho knd nakugira inama yo gukomez kub umwana mwiza rwose gusa nkwihanganish kubwibyo wahuye nabyo
-
Impore mama.
Ubusugi bwo bwaragiye gusa ntiwabaye umugore.
ikindi kandi ntabwo wakoze imibonano mpuzabitsina, warahohotewe.
Ikibazo cyawe rero kirenze kubwira umusore mukundana ko uri isugi cg utari yo.
None se waripimishije ngo urebe ko nta ndwara baguteye, ngo urebe ko imyanya yawe itangiritse ku buryo byagira ingaruka mu kuba wabasha kubyara?
Ugomba kwegera abajyanama bubuzima kandi mukaganira ku ihungabana riterwa no gufatwa ku ngufu.
Ninde waguhohoteye kandi yarabiryojwe?
Niba ushaka kubana numuntu rero wagombye kumubwiza ukuri ku mateka yawe. yayaguhora ukamureka akagenda kuko biba bikweretse ko uwo muntu muzabana mu byiza gusa. cyane cyane nkaha atari amakosa yawe.
jya kwa muganga bagupime barebe uko uhagaze. hanyuma uzicaze umukunzi wawe umubwire uko bimeze. icyo si ikintu cyo guhisha uwo muzabana cyane cyane niba uziko ubusugi ari ikintu aha agaciro kanini kuwo bazabana. ariko kandi uzabanze urebe neza ko mwabana koko. uracyari muto ntuzabyirukankire.
kandi utekereze ko watangiye kuzana igihu mu rukundo rwanyu kuko iyo umuntu akubajije ikintu wagombye kuba uzi ntumusubize kandi ntumuhe impamvu nubwo yakwihorera ariko abyibazaho. nyuma yaho rero ntabwo byoroshye kuza kumubwira ngo urabona mbese rero....agufata nkumubeshyi.
Si ukuguca intege ariko niba muganira ku bintu nkibyo wagombye kuba waramubwiye uko byakugendekeye.
-
-
Cheri ihangane byararangiye najye byambaye mfite imyaka 4 Umukozi WO murugo yarafashe none ubu narashatse ndi mama was Abana babiri ariko nyine najye byarangoye kubyakira maze gushaka nsanze ntari isugi gusa bisaba kubanza kwiyakira ibundi ikazagera Ku rwego rwo kubimubwira ki ishuti yawe magara kandi Kera Ku cyemezo wafashe atazagirango uri in days uri kubeshya cheri ihangane kandi komera ndabizi ko bibabaza cyane ariko tugomba kubirenga tukishima kuko jye sinajyaga nishima
-
-
ihangane nubundi incuti uyibonera mubyago uzamugeshenez umushimishe umuganirize witonze maz uhimbire undimuntu iyonkuru uyivaneho wowe ubwo nukugira umwumve uko akubwira,ugira uti chr harumukobwa wincut yanjye yansabye inama umubwire iyonkuruyaw umubaze ut ubwo nazakongerakumamara ndamusubiza iki,ut ese arinkawe uriyamukobwa wahuye nikibzo wamwanga wumve irimuvamo uzahita umumenya,nimubwenge ?kd nakwanga ntazaba aruwawe uzagutetesha arahar ,ubuse njye nkurikije uko nireze nkaba mfite 25ans numva nzashaka umwana wimfubyi akaba mam,birababaza mwana ariko humura,ntacyo uzaba.
-
-
-


text:
Kuwa 01 Gicurasi 2017, u Rwanda rwifatanyije n’isi kwizihiza Umunsi mpuzamahanga w’umurimo, Umunsi wizihirijwe muri Special Economic Zone mu Karere ka Gasabo ku Nsanganyamatsiko igira iti “Duteze Imbere Umurimo, Dusigasira Ibyagezweho Dukesha Imiyoborere Myiza, Isoko y’Iterambere rya buri Wese”.
Mu ijambo rye, Minisitiri w’Abakozi ba Leta n’Umurimo; Judith Uwizeye, yashimiye Nyakubahwa Minisitiri w’Intebe Anastase Murekezi kuba yaje kwifatanya n’abanyarwanda bari aho mu birori byo kwizihiza umunsi w’umurimo, ashimangira ko ibyo u Rwanda rumaze kugeraho rubikesha imiyoborere myiza.
Minisitiri Uwizeye yagize ati “Imiyoborere myiza irangajwe imbere na Nyakubahwa Paul KAGAME; Perezida wa Repubulika, yatugejeje ku byiza byinshi tugomba gusigasira, mu by’ingenzi byinshi bimaze kugerwaho mu bijyanye no guteza imbere umurimo harimo gushyiraho amategeko na za politike zinyuranye zifasha guteza imbere umurimo; no kunoza imikorere n’imikoranire hagamijwe kongera umusaruro, hashyizweho uburyo bufasha kugira, kumenya no gusesengura amakuru ajyanye n’isoko ry’umurimo (Labour Market Information System), ibijyanye no guhanga imirimo biri mu bigenderwaho mu Mihigo y’Inzego zinyuranye za Leta, aho izo Nzego zisabwa kugaragaza uruhare rw’ibikorwa ziteganya mu guteza imbere umurimo, ubu hariho uburyo buhuriweho n’Inzego za Leta n’iz’Abikorera zifatanyiriza hamwe mu Mihigo igamije guteza imbere umurimo (Job Creation Joint Imihigo) n’ibindi byinshi.”
Minisitiri w’Abakozi ba Leta n’Umurimo yasabye abitabiriye uyu muhango gukomeza gushyigikira ubuyobozi no kunoza umurimo kugira ngo iterambere rikomeze kugerwaho.
Nyakubahwa Minisitiri w’Intebe Anastase Murekezi wari umushyitsi mukuru muri uyu muhango, nawe yashimangiye ko iby’u Rwanda rugezeho rubikesha imiyoborere myiza.
Minisitiri w’Intebe yongeye gusaba abakozi kunoza serivisi no gutanga serivisi nziza mu byo bakora byose kuko bizatuma bagera ku musaruro mwiza kandi urambye.
Minisitiri w’Intebe kandi yongeye kwibutsa abari aho ko serivisi iri mu byinjiriza Igihugu amafranga menshi ariko ibyo bikaba bisabwa ko ikorwa mu buryo bunoze.